Kemarau: Bekalan air di Lembah Klang mampu bertahan 8 bulan - LUAS

SHAH ALAM, 2 Jun - Bekalan air di Lembah Klang mencukupi dan mampu bertahan selama lapan bulan sekiranya kemarau berlaku di kawasan itu, yang dijangka pada 2025.Pengarah Lembaga Urus Air Selangor (LUAS) Hasrolnizam Shaari berkata bekalan akan diperoleh melalui tiga kaedah seperti menerusi empangan, kolam takungan dan air bawah tanah yang masing-masing boleh menampung penggunaan selama dua hingga empat bulan.Beliau berkata berdasarkan tiga kaedah itu, ia mampu menyediakan bekalan air sebanyak 5,000 juta liter sehari yang bersamaan dengan jumlah pengeluaran semasa.

(Pengarah Lembaga Urus Air Selangor (LUAS) Hasrolnizam Shaari bergambar bersama wakil media Selangor pada Majlis Hi-Tea LUAS Bersama Media di I-City Shah Alam)

"Kita perlukan kerjasama dan komitmen daripada semua pihak supaya terus menjaga kualiti air dengan mengelakkan sebarang insiden pencemaran," katanya kepada pemberita pada majlis Hi-Tea bersama pengamal media di I-City hari ini.Hasrolnizam juga berkata pembenihan awan adalah kaedah terakhir yang akan digunakan oleh pihaknya.Beliau berkata Dasar Pelepasan Sifar (ZDP) dijangka dilaksanakan selewat-lewatnya Ogos depan namun ia tertakluk kepada kerajaan negeri.“Kos atau bayaran bagi ZDP ini masih dalam sesi libat urus dengan pihak berkepentingan serta kilang manakala bayaran yang dikenakan akan diguna semula bagi tujuan pemuliharaan persekitaran termasuk sungai, parit dan muara," katanya. - BERNAMA


Lima remaja lelaki ditahan berhubung kes curi motosikal

TUMPAT, 2 Jun- Lima remaja lelaki digelar Geng Sedar ditahan berhubung kes kecurian motosikal di daerah Tumpat dalam tiga serbuan berasingan di tiga buah rumah di Kampung Sedar, di sini.Menurut Ketua Polis Daerah Tumpat, Asisten Komisioner Amran Dolah, kesemua remaja berusia 17 dan 18 tahun itu ditahan pada malam Selasa lalu selepas pihaknya menerima laporan berkaitan kehilangan motosikal jenis Honda EX5 di Kampung Paloh, Palekbang. Katanya, bertindak atas maklumat, sepasukan anggota polis dari Ibu Pejabat Polis Daerah (IPD) Tumpat, menahan seorang ahli kumpulan tersebut yang berusia 18 tahun di Kampung Sedar, bersama sebuah motosikal dalam keadaan sudah dileraikan. Ekoran daripada penahanan itu, empat lagi remaja lelaki dari kampung sama turut ditahan."Hasil pendedahan suspek ini, kita telah berjaya merampas tiga buah motosikal yang disembunyikan di dalam tiga buah rumah yang berasingan milik suspek beserta komponen-komponen motosikal yang lain.Tiga rangka motosikal dijumpai dalam tali air berdekatan dengan Kampung Sedar, jadi kita bawa keluar dari kawasan tersebut," katanya pada sidang media di IPD Tumpat.

(Asisten Komisioner Amran Dolah, Ketua Polis Daerah Tumpat)

Tambah beliau, nilai rampasan keseluruhan dianggarkan mencecah RM30,000. Hasil siasatan juga mendapati kesemua barang kes yang dirampas mempunyai kaitan dengan kes kehilangan motosikal sebelum ini dan siasatan masih diteruskan untuk mengesan pemilik serta rangkaian sindiket yang terbabit. "Hasil soal siasat, dipercayai komponen yang dileraikan itu adalah untuk kegunaan sendiri, selain dijual kepada pembeli dengan harga yang lebih murah berbanding pasaran semasa. Ujian saringan air kencing mendapati semua remaja itu negatif dadah," katanya lagi.Beliau memaklumkan, kesemua remaja berkenaan ditahan reman empat hari sehingga 5 Jun untuk siasatan mengikut Seksyen 379A Kanun Keseksaan.


Agong, Raja Permaisuri berangkat ke majlis bacaan Yasin

KUALA LUMPUR, 2 Jun - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan berangkat menghadiri majlis bacaan Yasin dan doa selamat petang tadi, sempena sambutan Ulang Tahun Hari Keputeraan Rasmi Seri Paduka pada Isnin hadapan.Keberangkatan tiba Seri Paduka berdua pada pukul 6.30 petang di Masjid Wilayah Persekutuan di sini disambut Perdana Menteri, Datuk Seri Ismail Sabri Yaakob dan Menteri di Jabatan Perdana Menteri (Hal Ehwal Agama), Datuk Idris Ahmad.Turut hadir, Menteri Kanan, Datuk Seri Hishamuddin Hussein dan Datuk Dr Mohd Radzi Md Jidin serta Menteri Wilayah Persekutuan, Datuk Seri Shahidan Kassim, Menteri Pembangunan Luar Bandar, Datuk Seri Mahdzir Khalid dam Menteri Belia dan Sukan, Datuk Seri Ahmad Faizal Azumu.

(Raja Permaisuri Agong Tunku Hajah Azizah Aminah Maimunah Iskandariah turut berkenan menghadiri majlis bacaan Yasin dan doa selamat di Masjid Wilayah di sini)

Majlis dimulakan dengan bacaan Surah Yasin dan doa selamat dan diikuti dengan solat Maghrib yang dipimpin oleh Imam Besar Masjid Wilayah Persekutuan, Muhyidin Aziz.Seri Paduka berdua berangkat meninggalkan majlis pada pukul 7.50 malam.Majlis adalah sebahagian daripada acara sempena Ulang Tahun Hari Keputeraan Rasmi Al-Sultan Abdullah.Esok Seri Paduka dijadual berangkat ke masjid yang sama bagi mengikuti Khutbah Khas Sempena Sambutan Ulang Tahun Hari Keputeraan Rasmi dan menunaikan solat Jumaat.


TH sedia sambut ketibaan jemaah haji Malaysia di Madinah

MADINAH, 2 Jun - Lembaga Tabung Haji (TH) bersedia sepenuhnya untuk menyambut ketibaan jemaah haji Malaysia ke tanah suci.Pengarah Operasi Madinah, Mohamed Heikal Mohamed Yusof berkata semua unit dibawah operasi Madinah bersedia dari semua sudut terutama kebajikan dan kesihatan agar jemaah mendapat keselesaan beribadah.Untuk fasa pertama, jemaah haji akan ke Madinah terlebih dahulu untuk melakukan ziarah dalam Masjid Nabawi dan ziarah luar selain aktiviti keagamaan bagi memantapkan diri sebelum ke Makkah.

"Persiapan yang kita buat di Madinah ini dari segi bangunan operasi untuk kegunaan para jemaah begitu juga dengan bangunan penginapan para jemaah yang mana kita memastikan keperluan yang mencukupi untuk menyantuni duyufurrahman," katanya.Beliau turut memberi jaminan pihak pengurusan zon dan petugas akan bersama jemaah pada setiap masa untuk membantu sebarang masalah disamping bimbingan sepanjang enam hari jemaah berada di Madinah.


Malaysia-Turki bincang inisiatif perkasa kawalan sempadan

KUALA LUMPUR, 2 Jun - Lawatan kerja rasmi Kementerian Dalam Negeri (KDN) terhadap Republik Turki, baru-baru ini, menjadi penanda aras utama bagi kementerian itu dalam menambah baik dasa, penguatkuasaan dan aset strategik kawalan sempadan negara.Perkara tersebut antara yang dibincangkan Menteri Dalam Negeri Datuk Seri Hamzah Zainudin semasa mengadakan kunjungan hormat terhadap Presiden Republik Turki, Recep Tayyip Erdogan di Istana Presiden Republik Turki, di Ankara.Pejabat KDN dalam kenyataan hari ini berkata, sesi kunjungan hormat itu membincangkan secara mendalam berkenaan inisatif untuk memperluas kerjasama strategik sedia ada.

"Memandangkan Republik Turki mempunyai kepakaran tinggi dalam menangani pencerobohan warga asing di sempadan, beberapa lawatan khas bagi melihat pengurusan, teknologi, aset-aset strategik serta lokasi operasi tumpuan telah diaturkan secara khusus oleh Kerajaan Republik Turki yang diselaraskan oleh Menteri Dalam Negeri Republik Turki."Sebagai rakan strategik utama dan negara pempamer terbesar bagi Pameran Defense Security Asia (DSA) 2022 dan Pameran Nasional Security Asia (NATSEC) 2022 di Kuala Lumpur, Republik Turki juga diiktiraf mempunyai teknologi, sistem dan aset keselamatan yang bertaraf dunia," katanya.Sehubungan itu, KDN percaya lawatan kerja rasmi terbabit akan menjadi penanda aras utama dalam menambah baik dasar, penguatkuasaan dan aset-aset strategik kawalan sempadan negara.


Pentaksiran Sumatif, KPM akan sediakan bank soalan - Radzi

PUTRAJAYA, 2 Jun - Bermula tahun ini, sekolah rendah dan menengah akan melaksanakan Pentaksiran Sumatif melalui Ujian Akhir Sesi Akademik, dengan bank soalan akan disediakan KPM.Menteri Kanan Pendidikan, Datuk Dr Radzi Jidin berkata ujian itu akan membabitkan murid Tahun Empat, Lima dan Enam bagi sekolah rendah serta Tingkatan Satu, Dua dan Tiga bagi sekolah menengah.Katanya, Kementerian Pendidikan (KPM) akan menyediakan bank soalan bagi lima mata pelajaran untuk murid sekolah rendah iaitu Bahasa Melayu, Bahasa Inggeris, Matematik, Sains dan Sejarah, manakala soalan mata pelajaran lain akan disediakan guru.Bagi sekolah menengah, Radzi memaklumkan, KPM akan menyediakan bank soalan untuk semua mata pelajaran.

"Bagi pihak KPM maklumat ini akan dapat membantu Kementerian secara lebih menyeluruh untuk melihat data-data yang ada di seluruh negara tentang pencapaian murid-murid dalam kontek subjek tersebut."Ini membantu kita melihat khususnya perkara berkaitan literasi dan numerasi bagi membolehkan intervensi dibuat di peringkat Negeri, Daerah dan Sekolah," katanya pada Sidang Media Khas di kementeriannya.Tambah Radzi, pelaporan Pentaksiran Bilik Darjah (PDB) yang juga antara komponen PBS akan dilaksanakan secara lebih menyeluruh.Katanya, ia akan dilaksanakan dua kali setahun iaitu bermula tahun ini untuk PBD akhir tahun manakala bagi pertengahan sesi ia akan dimulakan pada sesi 2023-2024, tahun depan."Melalui pelaporan itu ia merangkumi diskriptor bagi tahap penguasaan lebih komprehensif dan jelas, penilaian tahap usaha murid dalam pembelajaran, ulasan guru kelas dan guru mata pelajaran serta cadangan intervensi bagi murid yang tidak mencapai tahap penguasaan minimum," katanya.


Ujian saringan dipintu sempadan bagi mengesan cacar monyet "Monkeypox"

PENDANG, 2 Jun - Kerajaan negeri Kedah mengambil langkah berjaga-berjaga termasuk akan melakukan saringan ujian darah di pintu sempadan bagi mengesan individu yang berisiko dijangkiti cacar monyet atau monkeypox.  Pengerusi Jawatankuasa Kesihatan dan Kerajaan Tempatan negeri, Datuk Dr Mohd Hayati Othman, berkata sehingga kini pihaknya belum menerima sebarang laporan dari negara-negara yang terdapat kes penyakit terbabit.

(Pengerusi Jawatankuasa Kesihatan dan Kerajaan Tempatan negeri, Datuk Dr Mohd Hayati Othman)

Katanya, sememangnya negara mempunyai langkah kawalan untuk kes seperti itu sepertimana negara-negara lain yang menyekat individu yang dijangkiti dan kembara setelah kes pertama di kesan di Afrika dan merebak di beberapa negara di Eropah.  "Sekiranya berlaku kembara pesakit-pesakit terbabit terlepas dari negaranya, saringan di pintu masuk Negara akan dilakukan termasuk mengambil ujian darah untuk mengesan virus cacar monyet," katanya menerusi kenyataan selepas merasmikan Kejohanan Sukan Pihak Berkuasa Tempatan PBT) Negeri Kedah Darul Aman Tahun 2022 di Dewan Cenderawasih, di sini Mengenai kes jangkitan Penyakit Tangan, Kaki dan Mulut (HFMD) yang terus meningkat di Kedah setiap minggu sehingga mencecah 3,403 kes, katanya kes masih terkawal dan hanya terdapat beberapa kes kanak-kanak yang dimasukkan ke wad.


Jenazah bekas Panglima Angkatan Tentera, Tan Sri Dr. Abdul Rahman selamat dikebumi

KUALA LUMPUR, 2 Jun- Jenazah bekas Panglima Angkatan Tentera Jeneral (B) Tan Sri Dr Abdul Rahman Abdul Hamid, 83, selamat dikebumikan di Tanah Perkuburan Islam Raudhatul Sakinah Kem Perdana Sungai Besi di sini pada 3.15 petang dengan penuh istiadat ketenteraan.Jenazah, yang diiringi seramai 75 anggota kumpulan pengiring daripada ketiga-tiga cabang Angkatan Tentera Malaysia (ATM), tiba di tanah perkuburan itu pada 2.40 petang dengan keranda ditutupi Jalur Gemilang.Panglima Tentera Darat Jeneral Tan Sri Zamrose Mohd Zain, yang hadir bersama dengan pimpinan tertinggi ATM lain di tanah perkuburan itu, kemudian menyerahkan Jalur Gemilang berkenaan kepada keluarga Allahyarham.

(Jenazah bekas Panglima Angkatan Tentera Jeneral (B) Tan Sri Dr Abdul Rahman Abdul Hamid dikebumikan dengan penuh istiadat ketenteraan)

Allahyarham, yang merupakan Panglima Angkatan Tentera ke-11, meninggal dunia pada 2.15 pagi tadi akibat jangkitan kuman di paru-paru selepas menerima rawatan di Hospital Angkatan Tentera Tunku Mizan di sini sejak 25 Mei lepas.Abdul Rahman menyertai ATM pada 1955 dan dilantik sebagai Panglima Angkatan Tentera pada April 1992 sebelum bersara pada Februari 1994.Allahyarham meninggalkan isteri iaitu Puan Sri Rosilah Ahmad dan empat orang anak. -BERNAMA


Sukan SEA: RM81,000 insentif diberi kepada atlet negeri Melaka

AYER KEROH, 2 Jun - Sebanyak RM81,000 diperuntukkan kerajaan negeri Melaka untuk pemberian insentif kepada atlet negeri Melaka yang berjaya membawa pulang pingat bagi Sukan Sea edisi ke 31 di Hanoi, Vietnam.  Ketua Menteri, Datuk Seri Sulaiman berkata, insentif itu bertujuan untuk memberi penghargaan kepada para atlet yang berjaya membanggakan negara amnya dan negeri Melaka khususnya.  Menurut beliau, seramai lapan orang atlet menerima insentif dari kerajaan negeri, dengan pecahan jumlah insentif, RM10,000 bagi pingat emas, RM8,000 bagi pingat perak dan RM6,000 bagi pingat gangsa.

(Ketua Menteri, Datuk Seri Sulaiman menyampaikan insentif kepada atlet di Seri negeri di sini)

Katanya, pujian wajar diberikan kepada para atlet memandangkan mereka perlu mengekalkan momentum ketika dunia berhadapan wabak pandemik selama dua tahun sebelum ini. "Walaupun edisi ke 30 di Manila pada 2019 telah menunjukkan pencapaian yang lebih baik iaitu seramai 13 orang atlet yang telah berjaya membawa pulang pingat namun pemenang pada kali ini juga harus kita berikan pujian, memandangkan dunia pada ketika dan saat ini menghadapi saat-saat sukar selama dua tahun kerana dilanda pandemik COVID-19. Jadi atas kejayaan tersebut kerajaan negeri Melaka amat berbangga dan berbesar hati dengan pencapaian lapan orang atlet anak kelahiran negeri melaka," katanya ketika ditemui pemberita selepas Majlis Penyampaian Insentif Atlet di Seri Negeri, di sini.  Seramai 21 atlet dari negeri Melaka yang terlibat dalam temasya sukan Sea itu, bagaimanapun lapan atlet berjaya membawa pulang pingat.


Agong ucap takziah kepada keluarga mantan Panglima Angkatan Tentera ke-11

KUALA LUMPUR, 2 Jun- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada keluarga Jeneral Tan Sri Datuk Seri Dr. Abdul Rahman Abdul Hamid (Bersara), Mantan Panglima Angkatan Tentera ke-11, yang telah meninggal dunia hari ini.Istana Negara dalam satu kenyataan memaklumkan, Seri Paduka Baginda berdua turut menzahirkan rasa sedih dengan pemergian itu dan berharap agar seluruh keluarga Allahyarham sabar serta tabah menghadapi dugaan, suasana sedih dan pilu ini.“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin.Seri Paduka Baginda Yang di-Pertuan Agong, selaku pemerintah tertinggi Angkatan Tentera Malaysia (ATM) amat menghargai khidmat bakti, jasa serta pengorbanan Allahyarham kepada ATM dan juga negara,” menurut kenyataan itu.

(Ucapan takziah yang dimuat naik di Facebook Istana Negara kepada keluarga Allahyarham Jen (B) Tan Sri Dr. Abdul Rahman)

Sementara itu, Al-Sultan Abdullah turut menyifatkan pemergian Allahyarham sebagai kehilangan besar kepada ATM dan negara.Terdahulu, Allahyarham yang berusia 83 tahun menyertai ATM pada tahun 1955 dan dilantik sebagai Panglima ATM ke-11 pada April 1992 hingga bersara pada Februari 1994.Allahyarham yang berasal dari Ipoh, Perak juga pernah dilantik sebagai Panglima Tentera Darat yang ke-12 sejak 11 April 1992 hingga 3 Mac 1993.


Pahang Pride Kid: Insentif kelahiran bayi dinaikkan kepada RM300

KUANTAN, 2 Jun- Kerajaan Pahang menggumumkan penambahan peruntukan insentif bagi Program Pahang Pride Kid kepada RM300 bagi seorang bayi yang dilahirkan di negeri itu pada tahun 2023 berbanding RM200 ringgit pada tahun ini.  Inisiatif itu dilaksana bagi menggalakkan kadar kelahiran bayi susulan rekod kelahiran di negeri itu masih rendah.  Menteri Besar, Datuk Wan Rosdy Wan Ismail berkata, sehingga April 2022, hanya 6,676 bayi sahaja dilahirkan di Pahang.

“Mengikut rekod, pada tahun lepas cuma ada 2,500 sahaja bayi dilahirkan pada tahun 2021, jadi tahun ini kita harap ada peningkatan.Melihat pada angka, pada saya kadarnya masih rendah, jadi untuk tujuan itu saya telah mengumumkan supaya pada tahun depan dan berasaskan kewangan kerajaan negeri yang semakin baik, kita akan tambah insentif daripada RM200 kepada RM300," katanya pada sidang media selepas Majlis Pelancaran Program Pahang Pride Kid 2022 Peringkat Negeri Pahang di sini.

(Datuk Wan Rosdy Wan Ismail mendukung seorang bayi pada Majlis Pelancaran Pahang Pride Kid 2022 Peringkat Negeri Pahang, di sini)

Tambah beliau, daerah Kuantan mencatat jumlah kelahiran tertinggi iaitu 2,413, diikuti Temerloh, 680 dan Pekan, 577.  Jelasnya, meski Pahang merupakan negeri terbesar di semenanjung Malaysia, namun negeri itu hanya mempunyai 1.67 juta penduduk."Insentif diberi berjumlah RM200, melibatkan RM100 untuk simpanan dan RM100 lagi dalam bentuk keperluan barangan bayi dengan peruntukan keseluruhan RM5 juta.  Setiap bayi yang lahir di negeri ini layak mendapat insentif tersebut secara automatik meski ibu bapanya merupakan penduduk dari negeri lain," katanya lagi. Mengulas lanjut, bagi setiap satu kelahiran di Pahang, satu batang pokok juga akan ditanam sebagai simbolik kelahiran bayi-bayi tersebut dengan jangkaan lebih 25,000 batang pokok hutan akan ditanam pada tahun ini.  Ia sekaligus menyumbang kepada kelestarian biodiversiti hutan di negeri Pahang.


Penentuan harga maksimum ayam dan telur ayam dilanjut sehingga 30 Jun

PUTRAJAYA, 2 Jun - Kerajaan melalui Mesyuarat Jemaah Menteri semalam bersetuju melanjutkan penentuan harga maksimum runcit bagi Ayam Standard, Ayam Super dan Telur Ayam sehingga 30 Jun ini.Menteri Perdagangan Dalam Negeri dan Hal Ehwal Pengguna, Datuk Sri Alexander Nanta Linggi berkata pelanjutan tempoh tersebut bagi memastikan Keluarga Malaysia bersedia dengan perubahan harga apabila penentuan harga itu berakhir pada hujung bulan ini.“Sebagai kerajaan yang prihatin, Kementerian Kewangan akan meneliti cadangan pemberian bantuan untuk golongan sasar berpendapatan rendah termasuklah kadar dan mekanisme penyaluran bantuan bagi menangani kenaikan harga barang apabila penentuan harga maksimum ayam dan telur tamat pada 30 Jun,” katanya dalam satu kenyataan.

Menurut Alexander, penentuan harga yang dilaksanakan sejak 5 Februari lalu sepatutnya berakhir pada Ahad ini dengan harga maksimum runcit ayam dan telur bagi Semenanjung Malaysia ditetapkan pada kadar RM8.90 bagi sekilogram (kg) ayam bulat standard, ayam bulat super (RM9.90/kg), telur ayam gred A (43 sen/biji), telur ayam gred B (41 sen/biji) dan telur ayam gred C (39 sen/biji).Tambahnya, Pegawai-pegawai Penguatkuasa KPDNHEP juga akan terus meningkatkan penguatkuasaan setiap hari di seluruh negara bagi menentukan bekalan sentiasa stabil dan tiada pencatutan berlaku di pasaran.

Berita berkaitan*Subsidi kepada penternak ayam dimansuhkan mulai 1 Julai*Bekalan ayam stabil di seluruh negara, tiada kekurangan ketara -MAFI*12 pemain industri dan persatuan penternak beri jaminan bekalan ayam mencukupi*MAFI segerakan subsidi kepada penternak ayam bulat


JAKM Terengganu sasar 10,000 pengunjung

KUALA NERUS, 2 Jun - Pengunjung Jelajah Aspirasi Keluarga Malaysia (JAKM) edisi keempat di Terengganu berpeluang mendapatkan pelbagai barangan keperluan harian dengan harga yang murah. Melalui program Jualan Keluarga Malaysia potongan harga sehingga 20% dapat dinikmati pengunjung. Pengarah Kementerian Perdagangan Dalam Negeri dan Hal Ehwal Pengguna (KPDNHEP) Terengganu Sharuddin Mohd Kia berkata 10 usahawan termasuk peruncit serta pemborong turut serta pada jualan kali ini. Jualan Keluarga Malaysia kali ini juga menawarkan harga istimewa menyaksikan ayam dijual dengan harga RM8.50 sekilogram serta daging lembu tempatan dengan harga RM34 sekilogram. Menurut beliau lagi program kali ini amat bertepatan ketika negara berdepan kenaikan harga barangan dan sedikit sebanyak membantu meringankan beban masyarakat. "Kita menghimpunkan peruncit, pemborong dan juga kita mengadakan kerjasama dengan agensi termasuk FAMA, Suruhanjaya Koperasi Malaysia, Kemaman Pine dengan kerjasama peruncit tempatan kita juga ada Sabasun Coop Mart untuk memberikan perkhidmatan tawaran harga kepada pengguna di Terengganu," kata Sharudin.Beliau ditemui selepas melakukan tinjauan di Tapak Program JAKM di perkarangan Kompleks Sukan Negeri di Kuala Nerus.  JAKM bermula hari ini sehingga Sabtu menawarkan pelbagai perkhidmatan secara terus oleh Agensi Kerajaan Persekutuan serta Negeri. Bertemakan Keluarga Malaysia Keluarga Berilmu, JAKM kali ini dijangka akan menarik lebih 10,000 pengunjung.

(Pengarah Kementerian Perdagangan Dalam Negeri dan Hal Ehwal Pengguna KPDNHEP Terengganu Sharuddin Mohd Kia)


RM1.25 juta dadah berjaya dirampas polis Johor

JOHOR BAHRU, 2 Jun - Polis Johor tumpaskan sindiket pengedaran dadah, dengan tertangkapnya tiga lelaki dan seorang wanita di sebuah kediaman di Johor Bahru bersama rampasan pelbagai jenis dadah bernilai RM1.25 juta, semalam.  Sindiket yang aktif sejak Mac lalu dipercayai menjadikan rumah kediaman sebagai stor menyimpan sebelum diedar ke pasaran tempatan.  Ketua Polis Johor, Datuk Kamarul Zaman Mamat berkata, mereka yang ditahan berusia 36 hingga 73 tahun.

(Dadah dibungkus dalam paket minuman berjaya dirampas polis Johor)

Dua daripanya positif dadah jenis metaphetamine dan semakan rekod lampau mendapati, seorang suspek mempunyai rekod lampau.  Anggaran sepeket dadah yang dicampur boleh dijual dengan harga RM250 dan boleh digunakan oleh 108,586 penagih sekiranya terlepas ke pasaran. "Semua mengelirukan, dadah ini disembunyikan dalam bentuk paket dalam paket minuman, yang mungkin jenis minuman ini popular bukan di negara kita di negara jiran untuk mengaburi pihak berkuasa kalau kita lihat tengok macam minuman bukan dadah," katanya.Turut dirampas empat kereta, satu motosikal, dan barang kemas serta wang tunai berjumlah RM 41,093 dan jenis dadah yang dirampas adalah serbuk ekstasi, Ketamin, Pil Ermin 5 dan pil ekstasi.  Kes disiasat mengikut Seksyen 39B Akta dadah Berbahaya 1952.


Ujian COVID-19 jemaah haji di fasiliti KKM, percuma

PUTRAJAYA, 2 Jun - Kementerian Kesihatan Malaysia (KKM) bersetuju agar ujian pengesanan COVID-19 bagi Jemaah Haji Malaysia yang dilakukan di fasiliti KKM dikecualikan daripada bayaran dan dilaksanakan secara percuma.Ia susulan Kerajaan Arab Saudi yang sebelum ini menetapkan bahawa semua Jemaah Haji perlu disahkan negatif COVID-19 menerusi ujian pengesanan RT-PCR dalam tempoh 72 jam sebelum ketibaan di Tanah Suci.

Menerusi kenyataan media Menteri Kesihatan, Khairy Jamaluddin berkata bagi jemaah Haji yang memilih untuk menjalani ujian pengesanan COVID-19 di fasiliti kesihatan swasta, kos ujian tersebut perlu ditanggung sepenuhnya oleh jemaah tersebut mengikut caj yang dikenakan oleh fasiliti kesihatan swasta yang dipilih.Katanya, jemaah Haji boleh menghubungi Pejabat Kesihatan Daerah atau Pejabat Tabung Haji Daerah untuk mendapatkan maklumat lanjut berkenaan perkara tersebut termasuklah senarai fasiliti kesihatan KKM yang menyediakan perkhidmatan ujian pengesanan COVID-19 (RT-PCR).Untuk rekod kerajaan Arab Saudi pada tahun ini telah memperuntukkan kuota haji sebanyak 14,306 orang jemaah Haji kepada Malaysia.


Kesedaran keselamatan di laut perlu dibudaya dengan lebih meluas

KUALA LUMPUR, 2 Jun - Kesedaran keselamatan di laut harus dibudayakan dengan lebih meluas.Justeru, sambutan 'Hari Kesedaran Keselamatan Maritim' yang disambut pada 6 Jun setiap tahun dilihat sangat tepat dengan matlamat itu.Pengarah Bahagian Carilamat dan Bantuan Bencana Agensi Penguatkuasaan Maritim Malaysia (APMM), Laksamana Pertama (M) Aminuddin Abdul Rashid berkata dalam usaha menangani isu-isu keselamatan di laut, kesedaran komuniti maritim perlu dipertingkatkan.Ini terutama kepada ahli-ahli persatuan nelayan ketika berada di laut."Tujuan kita adalah untuk memberi kesedaran secara terus kepada pihak-pihak terutama komuniti di persisir pantai dan juga nelayan, pemancing serta pengguna di laut."Dengan program yang kita buat ini iaitu serentak di seluruh negara, ia akan dapat mempercepatkan lagi untuk lebih mengetahui apakah langkah-langkah keselamatan yang perlu mereka buat sewaktu nak pergi ke laut, hendak memancing ataupun menggunakan fasiliti rekreasi yang ada di pantai," katanya kepada RTM.

(Laksamana Pertama (M) Aminuddin Abdul Rashid)

Tambahnya, mereka perlu peka serta prihatin terhadap risiko dan ancaman bahaya yang bakal ditempuhi. Ini termasuk penggunaan peralatan keselamatan seperti jaket keselamatan, pelampung, peralatan komunikasi atau peralatan lain seperti suar pengesan personel (PLB).Sambutan Hari Kesedaran Keselamatan Maritim Peringkat Kebangsaan Maritim Malaysia tahun ini turut diadakan serentak dengan World Oceans Week 2022 (WOW 202) di Pantai Batu Buruk Kuala Terengganu.


RENTAS NS perkasa sistem pengangkutan awam di daerah Rembau dan Tampin

SEREMBAN, 2 Jun - 70 ribu penduduk di daerah Rembau dan Tampin menerima manfaat menerusi projek perkhidmatan bas luar bandar Negeri Sembilan (RENTAS NS). Menteri Besar Negeri Sembilan, Datuk Seri Aminuddin Harun berkata, RENTAS NS bertujuan untuk memperkasa mod sistem pengangkutan awam dengan meningkatkan mobiliti serta memudahkan pergerakan masyarakat dari desa ke bandar. Ia melibatkan laluan bukan komersial yang merangkumi 25 institusi pengajian dan sekolah serta 47 kawasan perkampungan, taman perumahan dan fasiliti kesihatan.

(Menteri Besar Negeri Sembilan, Datuk Seri Aminuddin Harun di Majlis Perasmian Bas Henti-Henti (RENTAS NS) dan Led Billboard di sini)

"Dalam masa 16hb sehingga hari ini, maknanya dalam tempoh 15 hari, kita sudah ada 7,000 pengguna sambil itu kita masih giatkan kempen dan saya ucapkan ribuan terima kasih kepada Maraliner kerana telah menunjukkan komitmen baik kerjasama ni dengan war-warkan kepada sekolah, institusi pendidikan, masjid dan ini akan beri makluman menyeluruh kepada kawasan yang mereka lalui ini," katanya pada Majlis Perasmian Bas Henti-Henti (RENTAS NS) dan Led Billboard di Rembau. Sebanyak lapan unit bas berkapasiti 30 orang penumpang disediakan bagi memenuhi perkhidmatan trip ulang alik di dua laluan daerah Rembau dan Tampin dengan bayaran yang akan dikenakan antara RM2 hingga RM4. Laluan daerah Rembau bermula bermula dari Kampung Cuai melalui Kampung Chembong Kechil, Sepri Pedas, Kundur sehingga ke Rumah Rakyat Linggi. Satu lagi laluan bermula dari Kampung Senama Hilir Melalui Mampong, Kampung Pulau Mampat, Durian Daun, Pilin Paya Lebar Dalam dan Klinik Kesihatan Lubok China. Manakala laluan di daerah Tampin bermula dari Kampung Keru melalui Kampung Batu Dalang, Kampung Gemencheh Lama, Felda Bukit Rokan Kampung Felda Bukit Rokan Utara sehingga Klinik Kesihatan Bukit Rokan Utara.


Kerjasama J-KOM diperlukan beri penerangan kepada belia

KUALA LUMPUR, 2 Jun - Kementerian Komunikasi dan Multimedia (K-KOMM) komited untuk terus mempertingkatkan kemahiran Teknologi Komunikasi dan Maklumat (ICT) dalam kalangan belia Keluarga Malaysia.Timbalan Menterinya, Datuk Zahidi Zainul Abidin berkata, selain Suruhanjaya Komunikasi dan Multimedia Malaysia dan Malaysia Digital Economy Corporation, kerjasama Jabatan Komunikasi Komuniti (J-KOM) diperlukan bagi memberi penerangan kepentingan bidang tersebut.

(Timbalan Menteri Komunikasi dan Multimedia, Datuk Zahidi Zainul Abidin)

"Kita nak libat J-KOM dan jabatan PM dalam usaha mencari pelajar, peluang pekerjaaan sebagai contohnya sekarang di Amerika, dia perlukan pekerja contoh kerja di Malaysia, ada kemahiran tertentu. Dan ini perlu latihan cukup tinggi dan sedikit bajet," katanya dalam sidang media selepas merasmikan 'Micro-Credentials Education Summit (MCES) Malaysia 2022' di ibu negara.MCES disertai 20 buah institusi pendidikan rendah, menengah, pengajian tinggi, serta syarikat dalam dan luar negara.Ia bertujuan memberi pendedahan mengenai kepentingan Micro-Credentials antaranya, Microsoft Office Specialist dan Adobe Certified Professional.


Pemergian bekas Panglima ATM, Tan Sri Dr. Abdul Rahman, “satu kehilangan besar”

KUALA LUMPUR, 2 Jun- Pemergian bekas Panglima Angkatan Tentera ke-11, Jen (B) Tan Sri Dr Abdul Rahman Abdul Hamid, 83 tahun yang meninggal dunia awal pagi tadi disifatkan “satu lagi kehilangan yang amat besar kepada tanah air khususnya keluarga pertahanan,” kata Menteri Kanan Pertahanan Datuk Seri Hishammuddin Tun Hussein menerusi catatan di Facebook.

“Bagi pihak seluruh warga MINDEF dan ATM, saya merakamkan ucapan takziah yang sedalam-dalamnya kepada seluruh ahli keluarga Allahyarham Jeneral Tan Sri Dato' Seri Dr Abdul Rahman bin Haji Abdul Hamid (Bersara), Mantan Panglima Angkatan Tentera Ke-11 dan Mantan Panglima Tentera Darat ke-12 yang baru sahaja meninggal dunia," tulis hantaran itu.

Menerusi hantaran di Facebook rasmi ATM pula, Panglima Angkatan Tentera, Jen Tan Sri Affendi Buang dan Pengerusi Jemaah Tertinggi Badan Kebajikan Keluarga Angkatan Tentera, Puan Sri Tengku Muhaini Al-Marhum Sultan Haji Ahmad Shah serta seluruh warga ATM turut merakamkan ucapan takziah kepada seluruh keluarga Allahyarham.

“Hanya Allah SWT sahaja yang dapat membalas segala jasa-jasa Allahyarham. Marilah kita bersama-sama membaca ummul kitab Al-Fatihah. Semoga rohnya dicucuri rahmat dan ditempatkan di kalangan orang yang beriman. Amin,” tulis status itu.

Terdahulu, kenyataan Markas Angkatan Tentera Malaysia (ATM) memaklumkan Allahyarham meninggal dunia pada 2.15 pagi tadi di Hospital Angkatan Tentera Tuanku Mizan (HTTM) di sini akibat jangkitan kuman di paru-paru; dimasukkan ke HTTM pada 25 Mei lepas.

“Jenazah akan disolatkan di Masjid Khalid Al Walid di Kementerian Pertahanan di sini selepas zuhur dan akan dikebumikan di Tanah Perkuburan Sakinah Raudah, Sungai Besi petang nanti,” menurut kenyataan itu.

Abdul Rahman menyertai ATM pada 1955, dilantik sebagai Panglima Angkatan Tentera pada April 1992 dan bersara pada Februari 1994.

Abdul Rahman meninggalkan isteri iaitu Puan Sri Rosilah Ahmad dan empat orang anak.


RUU larangan tukar parti: Jemaah Menteri bangkit dua perkara untuk diperhalusi

KUALA LUMPUR, 2 Jun - Jemaah Menteri membangkitkan dua perkara berhubung Rang Undang-undang (RUU) Larangan Ahli Dewan Rakyat Bertukar Parti agar diperincikan dan diperhalusi semula Jawatankuasa Pilihan Khas selepas dibentangkan pada mesyuarat Kabinet semalam.Menteri di Jabatan Perdana Menteri (Undang-Undang dan Parlimen) Datuk Seri Dr Wan Junaidi Tuanku Jaafar berkata Peguam Negara, Tan Sri Idrus Harun telah memberi penjelasan kepada Jemaah Menteri berkaitan pindaan perlembagaan itu.Jemaah Menteri tiada bantahan dengan draf yang dicadangkan Jawatankuasa Pilihan Khas Parlimen.

(Menteri di Jabatan Perdana Menteri (Undang-Undang dan Parlimen) Datuk Seri Dr Wan Junaidi Tuanku Jaafar)

"Walau bagaimanapun, Jemaah Menteri membangkitkan dua perkara agar diperincikan dan diperhalusi semula oleh Jawatankuasa Pilihan Khas, katanya menerusi kenyataan hari ini.Beliau berkata, mengikut Peraturan 85 Peraturan Majlis Mesyuarat Dewan Rakyat, maklumat berhubung Jawatankuasa Pilihan Khas tidak boleh didedahkan kepada umum kerana masih dalam perbincangan diperingkat Jawatankuasa Pilihan Khas Parlimen.Secara keseluruhannya, Datuk Seri Dr. Wan Junaidi menegaskan bahawa persoalan yang dibangkitkan Jemaah Menteri akan dibawa kepada Jawatankuasa Pilihan Khas Parlimen pada 7 Jun ini untuk diteliti, seterusnya memuktamatkan RUU berkenaan.


Tujuh terselamat, bot karam di tasik Empangan Batang Ai

SRI AMAN, 2 Jun - Tujuh individu selamat dalam kejadian bot karam yang berlaku di tasik Empangan Batang Ai, Lubok Antu kira-kira pukul 5.00 petang. Ketua Bomba Zon 3, Ramlan Marajan memberitahu, mereka terdiri dari empat perempuan dan tiga lelaki berumur antara 13 ke 44 tahun.  Beliau berkata, mereka dikatakan dalam perjalanan menuju Rumah Panjang Nanga Stapang dari jeti di Batang Ai.  Ramlan memberitahu, ketika perjalanan menghampiri sebuah pusat peranginan di empangan berkenaan, bot perahu panjang dengan enjin 15-kuasa kuda karam dipukul ombak.  Bagaimanapun, semua mangsa berjaya berpaut pada bot tersebut dan berenang ke sebuah pulau kecil berdekatan.  Menurut Ramlan, mereka juga berjaya mengambil bot yang karam dan mendayung balik ke jeti.  Kesemua mangsa kemudian dibawa ke Klinik Kesihatan Lubok Antu untuk mendapat rawatan.

(Mangsa terselamat, terdiri dari empat perempuan dan tiga lelaki berumur antara 13 ke 44 tahun)


80% anak-anak masyarakat orang asli suku Kensiu disasar masuki IPT menjelang 2030

(Penganjuran Program Indigenous To Genius di Perkampungan orang asli Kampung Lubuk Legong di Baling, Kedah)

BALING, 2 Jun - 80% anak-anak masyarakat orang asli suku Kensiu di Kampung Lubuk Legong, Mukim Siong di sini disasar memasuki Institusi Pengajian Tinggi (IPT) menjelang tahun 2030. Manakala bakinya akan diberi fokus dalam bidang kemahiran dengan memasuki pusat-pusat kemahiran. Ahli Parlimen Baling, Datuk Seri Azeez Abd Rahim berkata setakat ini hanya tujuh masyarakat orang asli suku Kensiu berjaya memasuki IPT. Manakala, tiga orang telah melanjutkan pengajian hingga ke peringkat Doktor Falsafah (PhD).

Beliau berkata, mentaliti dan corak hidup masyarakat tersebut yang selama ini bergantung sepenuhnya kepada hasil hutan untuk menyara keluarga perlu diubah. Ia bagi memastikan masa depan mereka khususnya anak-anak yang masih kecil lebih terjamin tanpa melupakan asal usul mereka. "Jadi saya nak anak-anak ini bukan saya kata tidak bagus masuk hutan, masuk hutan sekadar riadah, senaman tetapi masuk hutan sebagai mata pencarian utama tidak mahulah. "Saya nak ubah masa depan mereka ini dengan adanya universiti seumpama ini, datang untuk tampil ke hadapan untuk bantu saya selaku Ahli Parlimen untuk pastikan hala tuju masa depan mereka lebih terjamin Insya-Allah," katanya.Beliau bercakap kepada pemberita selepas merasmikan Program Indigenous To Genius di Perkampungan orang asli Kampung Lubuk Legong, di sini. Program merupakan anjuran Inapan Siswa Bank Rakyat dengan kerjasama Pelajar Pembangunan Masyarakat, Pusat Kurikulum Universiti Utara Malaysia (UUM) dan Pejabat Parlimen Baling.  Sementara itu, Tok Batin kampung berkenaan, Razali Kulim berkata pihaknya sentiasa memberi penekanan kepada aspek pendidikan dan menyambut baik sebarang usaha untuk meningkatkan taraf hidup masyarakat orang asli di kawasan itu. "Jadi harapan saya sebagai Tok Batin ini nak tengok anak-anak boleh berjayalah suatu hari nanti, dia boleh bawa perubahan dari segi pendidikan dan juga kemajuan dalam masyarakat."Ini untuk meneruskan kelangsungan identiti Kensui tapi dalam itu saya tak nak dia mengejar pendidikan moden tapi dia lupa asal usul diri dia, saya akan jaga di situ supaya dia tak lupa," kata beliau.

Masyarakat orang asli yang menetap di Kampung Lubok Legong ini adalah suku kaum Kensui daripada rumpun Negrito dan kampung tersebut satu-satunya perkampungan asal orang asli daripada suku kaum Kensui di Semenanjung Malaysia. Pada masa ini, terdapat seramai 350 orang masyarakat orang asli daripada 84 keluarga menetap di kampung berkenaan.


Dua kanak-kanak hanyut sehari sebelum Gawai ditemukan lemas

KAPIT, 2 Jun - Dua kanak-kanak yang dilaporkan hilang dihanyutkan arus sungai di Rumah Ekaw, Nanga Sungai Semayang Kapit, Selasa lalu ditemukan lemas pagi tadi. Menurut maklumat Pusat Gerakan Operasi Jabatan Bomba dan Penyelamat Sarawak, mayat mangsa pertama seorang kanak-kanak lelaki, dikenali Damien Dashlley Sedan anak Donny, 9 tahun ditemukan orang awam tidak jauh dari Sekolah Kebangsaan Nanga Embuau pada pukul 7.15 pagi. Mangsa kedua seorang kanak-kanak perempuan, Chsea Charity Darrie anak Ricky, 10 tahun pula dijumpai oleh orang awam di kawasan Song pada pukul 7.55 pagi.  Dalam kejadian sehari menjelang perayaan Hari Gawai itu, dua kanak-kanak yang tinggal di Rumah Panjang Ekaw itu mandi di tepi sungai bersama beberapa ahli keluarga mereka.Mereka dikatakan tiba-tiba hanyut dan hilang dibawa arus deras, kira-kira 5.00 petang.

(Mayat kedua-dua mangsa ditemukan orang awam)


MAIPs salur RM200,000 bantu 141 mangsa ribut

KANGAR, 2 Jun - Majlis Agama Islam dan Adat Istiadat Melayu Perlis (MAIPs) mengagihkan RM200,000 bawah Bantuan Bencana kepada 141 mangsa ribut di Perlis.Bantuan disalurkan secara berfasa kepada semua penerima dengan setiap daripada mereka menerima bantuan antara RM400 hingga RM5,000.Ketua Pegawai Eksekutif MAIPs, Mohd Nazim Mohd Noor berkata jumlah bantuan berdasarkan kerosakan yang ditanggung setiap mangsa melibatkan bumbung yang diterbangkan angin atau struktur rumah."Dalam penyaluran bantuan, MAIPs turut bekerjasama dengan Jabatan Kebajikan Masyarakat (JKM) bagi menyelaras semua yang diperlukan penduduk terlibat," katanya kepada RTM.

(Penyampaian sumbangan kepada penduduk terjejas yang disempurnakan Raja Muda Perlis, Tuanku Syed Faizuddin Putra Jamalullail)

Beliau ditemui pada Majlis Penyampaian Bantuan Ribut kepada 60 mangsa di Masjid Al-A'la Behor Temak, di sini hari ini.Penyampaian sumbangan disempurnakan Raja Muda Perlis, Tuanku Syed Faizuddin Putra Jamalullail merangkap Tuanku Yang Dipertua MAIPs.Dalam pada itu, Mohd Nazim berkata JKM turut menyalurkan bantuan tambahan selain yang telah disalurkan MAIPs sekiranya jumlah kerosakan melebihi had ditetapkan bagi setiap penerima.


LADA sasar 1.1 juta pelancong ke Langkawi sehingga akhir Jun ini

LANGKAWI, 2 Jun - Lembaga Pembangunan Langkawi (LADA) yakin pulau peranginan mampu menarik 1.1 juta pelancong pada enam bulan pertama tahun ini. LADA optimis angka itu mampu dicapai selepas berjaya merekodkan ketibaan sehingga 890,000 pelancong dalam dan luar negara setakat Mei lalu.  Ketua Pegawai Eksekutifnya, Nasaruddin Abdul Muttalib berkata, sasaran tersebut realistik dengan penganjuran 22 acara berkonsepkan Geopark sepanjang Jun bersempena dengan 15 tahun Langkawi mendapat pengiktirafan itu oleh UNESCO."Jadi sehingga hujung bulan Jun ini kita menjangkakan kedatangan pelancong dapat mencapai 101 juta orang, dan kita jangka sasaran kita boleh kita capai dengan kemasukkan pelancong dijangka akan lebih tinggi pada suku ketiga dan suku keempat pada tahun ini,"kata Nasaruddin.  Beliau ditemui selepas Perasmian Karnival Geopark Langkawi 2022 oleh Tunku Temenggong Kedah, Tan Sri Tunku Puteri Intan Safinaz Sultan Abdul Halim Mu'adzam Shah di Kompleks LADA Langkawi.  Mengukuhkan lagi sasaran 2.5 juta pelancong sepanjang tahun itu, LADA turut mengadakan kempen promosi di Vietnam, diikuti Pasaran Perjalanan Dunia di United Kingdom, Qatar Travel Martdi China, Singapura dan Thailand.

(Perasmian Karnival Geopark Langkawi 2022 oleh Tunku Temenggong Kedah, Tan Sri Tunku Puteri Intan Safinaz Sultan Abdul Halim Mu'adzam Shah di Kompleks LADA Langkawi)


55 buah rumah di Gurun dilanda banjir kilat

GURUN, 2 Jun - 55 buah rumah di sekitar Gurun, Kedah terjejas selepas dilanda banjir kilat berikutan hujan lebat sejak malam tadi.

Paling terjejas adalah di perkampungan Ibor melibatkan 50 buah rumah.Pengarah Jabatan Bomba dan Penyelamat Negeri Kedah, Penolong Kanan Pesuruhjaya Bomba, Sayani Saidon berkata pihaknya menerima panggilan kecemasan kira-kira pukul 4.35 pagi dan pasukan Balai Bomba dan Penyelamat Guar Chempedak terus bergegas ke lokasi kejadian.

(Anggota bomba membantu menyelamatkan penduduk yang terjejas akibat banjir)

Anggaran paras air adalah setinggi hingga 1.2 meter. "Kejadian melibatkan 10 penduduk terdiri daripada empat lelaki, tiga wanita dan tiga kanak-kanak di Taman Gurun Jaya."Manakala 42 orang terdiri daripada 18 lelaki, 18 wanita dan tiga kanak-kanak di Kampung Ibor," kata Sayani. Selain itu, tiga penduduk di Kampung Sungai Bongkok diselamatkan kira-kira pukul 7.30 pagi.Pihaknya akan terus melakukan pemantauan dan operasi penyelamatan dari semasa ke semasa.


UUM tersenarai 148 universiti terbaik Asia

SINTOK, 2 Jun - Universiti Utara Malaysia (UUM) tersenarai148 universiti terbaik di Asia dalam Times Higher Education (THE) Asia University Rankings 2022 yang diumumkan semalam.  Naib Canselor, Profesor Dr Haim Hilman Abdullah berkata tahun lalu UUM dalam ranking Asia berada di kedudukan ke-155 manakala pada 2020 berada di kedudukan 251-300. Beliau yakin pengumuman itu menggembirakan semua warga universiti berkenaan. “Kejayaan ini adalah hasil kerjasama dan sokongan daripada semua pensyarah, pentadbir, kumpulan sokongan, pelajar dan semua pihak yang sentiasa memberi sokongan sama ada secara langsung atau tidak langsung,"kata Prof Dr. Haim.  Tambah beliau, setiap kejayaan yang dicapai mendapat sokongan padu daripada Kementerian Pengajian Tinggi (KPT). Katanya sebagai satu pasukan UUM akan bersama-sama mengangkat agenda pendidikan tinggi negara sekali gus merealisasikan hasrat untuk menjadi universiti terbaik di Asia dan dunia kelak.

(Naib Canselor UUM, Profesor Dr Haim Hilman Abdullah)


Gempa sederhana landa Halmahera, pagi ini

KUALA LUMPUR, 2 Jun - Gempa bumi sederhana berukuran 5.0 pada skala Richter dikesan melanda Halmahera, Indonesia pada 6.55 pagi ini.

(Gempa bumi sederhana dikesan melanda Halmahera, Indonesia/MetMalaysia)

Menurut kenyataan MetMalaysia, gegaran berkenaan berlaku pada kedudukan 207 kilometer (km) selatan dari Tidore, Indonesia dengan kedalaman 10km.

"Penilaian awal, gempa berkenaan tidak membawa ancaman tsunami kepada Malaysia", menurut kenyataan itu.


Ismail Sabri belum bertemu Zuraida

KUALA LUMPUR , 1 Jun - Perdana Menteri Datuk Seri Ismail Sabri Yaakob belum bertemu dengan Datuk Zuraida Kamaruddin bagi membincangkan kedudukan Menteri Perusahaan Perladangan dan Komoditi itu.

Menurut Perdana Menteri Datuk Seri Ismail Sabri Yaakob pertemuan itu belum dapat diadakan berikutan Menteri Perusahaan Perladangan dan Komoditi itu masih bercuti.

Jelasnya kedudukan Ahli Parlimen Ampang itu akan diputuskan selepas perbincangan mengenai perletakan jawatannya pada pertemuan yang akan diadakan kelak.

(Perdana Menteri menghadiri Majlis Sambutan Ulang Tahun ke-48 Barisan Nasional di sini hari ini)

Ditanya sama ada peletakan jawatan Zuraida berkaitan dengan rombaka Kabinet, Perdana Menteri bagaimanapun menafikan perkara itu.

"Saya dimaklumkan dia masih bercuti, jadi saya belum berjumpa lagi dengan dia… insya-Allah, sebaik sahaja dia dah jumpa saya dan akan berbincang, selepas itu saya akan buat keputusan,” kata Perdana Menteri kepada pemberita selepas menghadiri Majlis Sambutan Ulang Tahun ke-48 Barisan Nasional di sini hari ini.

"Dia berhenti, dia cuma berhenti daripada bersatu, dia tidak berhenti daripada kabinet. Saya ada sebutkan, jadi kabinet berbeza parti dia berbeza. Jadi dia berhenti Bersatu pun dan dia tidak bincang dengan saya memang dia tidak ada berbincang dengan saya. Itu soal parti dia dan selepas itu dari segi jawatan, dia kena bincang dengan saya jawatan dalam kabinet," kata Perdana Menteri.Ismail Sabri juga berkata peletakan jawatan Zuraida tidak mempunyai kaitan dengan kemungkinan berlaku rombakan Kabinet.Pada 26 Mei lepas, Zuraida yang juga Ahli Parlimen Ampang mengumumkan keputusan untuk menyertai Parti Bangsa Malaysia dan akan berjumpa dengan Ismail Sabri bagi membincangkan kedudukan beliau dalam Kabinet.


PM zahir penghargaaan kepada pemimpin UMNO, BN

KUALA LUMPUR, 1 JUN - Perdana Menteri Datuk Seri Ismail Sabri Yaakob menzahirkan penghargaan kepada kepimpinan UMNO dan Barisan Nasional (BN), kerana telah memberikan kepercayaan kepada beliau sebagai Perdana Menteri bagi menerajui tampuk kepimpinan negara pada 21 Ogos 2021 yang lalu.  Perdana Menteri turut berterima kasih kepada sokongan semua parti komponen yang menyokong sekali gus, mencalonkannya sebagai calon Perdana Menteri ke-10 bagi menghadapi Pilihan Raya Umum ke-15 (PRU-15).  Jelasnya ia sepertimana yang telah diputuskan sebulat suara oleh Majlis Kerja Tertinggi UMNO dan direstui oleh semua parti komponen Barisan Nasional.

(PM berucap dalam Majlis Sambutan Hari Ulang Tahun Ke-48 Barisan Nasional di Dewan Merdeka, Pusat Dagangan Putra (WTC) di sini)

"Amanah yang diberikan ini bukanlah mudah. Ia merupakan tanggungjawab yang berat. Bukan hanya untuk saya tetapi dipikul bersama anggota Barisan Nasional. Jatuh bangun dan kalah menang parti kita bergantung atas kebersamaan, bak kata pepatah, terapung sama hanyut, terendam sama basah, " katanya semasa berucap dalam Majlis Sambutan Hari Ulang Tahun Ke-48 Barisan Nasional di Dewan Merdeka, Pusat Dagangan Putra (WTC) di sini.


Kes demam denggi di Selangor meningkat kepada 11,793

SHAH ALAM, 1 Jun - Sebanyak 11,793 kes demam denggi dilaporkan di Selangor sehingga 28 Mei lepas.Pengarah Kesihatan Negeri, Datuk Dr Sha’ari Ngadiman berkata daripada jumlah itu berlaku peningkatan kes sebanyak 87.2 peratus melibatkan 5,492 kes berbanding minggu epid (ME) sama tahun lepas. "Pada ME 21, sejumlah 866 kes denggi telah dilaporkan di Selangor, iaitu penurunan sebanyak 5.9 peratus berbanding 920 kes pada minggu sebelumnya," kata Dr Sha’ari dalam satu kenyataan hari ini.Beliau berkata lima daerah utama yang mencatatkan kes demam denggi tertinggi iaitu Petaling 4,436 kes, Klang (2,729), Hulu Langat (2,435), Gombak (1,188) dan Sepang (334).

"Jumlah lokaliti wabak denggi aktif adalah sebanyak 331 dengan perincian lokaliti titik panas (hotspot) iaitu 33, wabak tidak terkawal (26) serta wabak terkawal dan wabak baru (272)," katanya lagi.Dr Sha’ari berkata, tiada kematian denggi didaftarkan pada minggu ini menjadikan jumlah kes kematian denggi kekal pada tiga kes.Selain itu, Dr Sha’ari turut menyarankan agar setiap komuniti di kawasan kediaman dapat melaksanakan aktiviti pembersihan tempat pembiakan nyamuk aedes secara berkala.“Meluangkan hanya 10 minit seminggu dan pastikan semua takungan air yang tidak digunakan di persekitaran masing-masing dimusnahkan. Meletakkan ubat pembunuh jentik-jentik ditempat takungan air yang tidak dapat dimusnahkan,” katanya lagi.


Agong dan Raja Permaisuri ucap takziah kepada keluarga Syed Ahmad Syed Abu Bakar

KUALA LUMPUR, 1 Jun - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan takziah kepada seluruh keluarga legenda bola sepak negara Syed Ahmad Syed Abu Bakar yang meninggal dunia hari ini. Turut menzahirkan ucapan takziah ialah Raja Permaisuri Agong Tunku Hajah Azizah Aminah Maimunah Iskandariah.Seri Paduka berdua menzahirkan rasa sedih dengan pemergian Syed Ahmad dan menyifatkan pemergian Allahyarham sebagai satu kehilangan besar buat sukan bola sepak tanah air.

"Seri Paduka berdua turut menzahirkan harapan agar seluruh keluarga Allahyarham sabar serta tabah menghadapi dugaan serta suasana sedih dan pilu ini.

"Seri Paduka berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin," menurut catatan di facebook Istana Negara hari ini.

Syed Ahmad, 76, yang berasal dari Pontian, Johor mencipta nama menyarung jersi negara dari 1966 hingga 1974 dan meninggalkan legasi bersama tiga pasukan dari utara iaitu Pulau Pinang (1965-1972), Perak (1972-1980) dan Kedah (1980-1981).Allahyarham semasa bersama skuad kebangsaan berjaya menjaringkan gol dalam aksi kelayakan di Seoul, Korea Selatan pada 1971 yang melayakkan Malaysia beraksi di Sukan Olimpik.


GPS serah kepada PM, tentukan tarikh PRU ke-15

KUCHING, 1 Jun - Gabungan Parti Sarawak (GPS) menyerahkan kepada Perdana Menteri, Datuk Seri Ismail Sabri berkaitan keputusan tarikh Pilihan Raya Umum (PRU) ke-15.  Premier Sarawak merangkap pengerusi GPS, Datuk Patinggi Tan Sri Abang Johari Tun Openg berkata perkara itu merupakan prerogatif Perdana Menteri. Beliau berkata demikian ketika ditemui pemberita selepas menghadiri Rumah Terbuka Gawai Dayak di Pusat Konvensyen Borneo Kuching, hari ini.

Datuk Patinggi Tan Sri Abang Johari diminta mengulas demikian berikutan kenyataan Perdana Menteri yang menyatakan persediaan Malaysia untuk mengadakan PRU ke-15 ketika negara berdepan dengan pelbagai isu seperti kenaikan kos sara hidup dan kadar inflasi tinggi.


752 notis, kesalahan gagal patuhi larangan merokok di tempat awam

RAWANG, 1 Jun - Sebanyak 752 notis dengan tawaran kompaun bernilai RM192,850 dikenakan kepada individu dan pemilik premis yang gagal mematuhi larangan merokok di tempat awam di Selangor.  Notis dan tawaran kompaun ini dikeluarkan Jabatan Kesihatan Negeri Selangor (JKNS) menerusi Operasi Mega Penguatkuasaan Ops Asap, Peraturan-Peraturan Kawalan Hasil Tembakau 2004. Pengarah JKNS, Datuk Sha'ari Ngadiman berkata kompaun itu dikeluarkan sempena Hari Tanpa Tembakau Sedunia yang dilaksanakan di seluruh Selangor hingga malam tadi.  Hasil pecahan notis kesalahan antaranya adalah Peraturan 11(1)(d) iaitu merokok di premis makanan dengan jumlah 326 notis kesalahan (43.4 peratus).  Peraturan 11 (1)(n) iaitu merokok di kawasan kompleks beli-belah dengan 230 notis kesalahan (30.5 peratus) dan Peraturan 11(1)(g) iaitu merokok di dalam kawasan lapangan terbang dengan 38 notis kesalahan (5.1 peratus).

(Sha'ari bercakap kepada pemberita selepasmelakukan Ops Mega 'Asap’ (penguatkuasaan hasil tembakau) di sini hari ini)

"Jadi kita berharap sangat kepada orang ramai  agar mematuhi mana-mana premis yang melakukan kesalahan kesalahan itu maklumkan kepada Jabatan Kesihatan Negeri Selangor. Boleh juga watsap kepada no 010-8608949. Kami akan sentiasa memastikan dan cuba memastikan rakyat khususnya di negeri Selangor dilindungi daripada asap rokok," kata Sha'ari di sini.


PRU ke-15 tidak akan dilewatkan walau 'sesaat' - PM

KUALA LUMPUR, 1 Jun - Perdana Menteri, Datuk Seri Ismail Sabri Yaakob memberi jaminan tidak akan melewatkan sedikit pun masa untuk mengadakan Pilihan Raya Umum (PRU) ke-15 jika Barisan Nasional (BN) sudah bersiap siaga. Ismail selaku Naib Presiden UMNO memaklumkan beliau bersetuju untuk berbincang dengan pimpinan BN terlebih dahulu dalam menentukan tarikh PRU ke-15.  "Kalau sudah bersiap siaga, saya tidak akan melewatkan sesaat pun PRU-15. Seperti yang dipersetujui sebelum ini (Perhimpunan Agung UMNO), perkara berkaitan pilihan raya akan dibincangkan bersama lima pimpinan tertinggi UMNO.

(Perdana Menteri Datuk Seri Ismail Sabri Yaakob)

"Jadi saya kali ini bersetuju akan berbincang dengan pimpinan BN untuk menentukan tarikh pilihan raya umum akan datang," kata Ismail di sini. Beliau bercakap semasa berucap dalam Majlis Sambutan Hari Ulang Tahun Ke-48 Barisan Nasional di Dewan Merdeka, Pusat Dagangan Putra (WTC) di sini hari ini.


56 motosikal disita di Jalan Tun Abdul Razak, Johor Bahru

JOHOR BAHRU, 1 JUN - 56 motosikal disita menerusi operasi bersepadu Majlis Bandaraya Johor Bahru (MBJB) dan Polis DiRaja Malaysia (PDRM), di Jalan Tun Abdul Razak, 9.30 pagi tadi. Tindakan sita dikenakan kerana semua motosikal diletakkan di sekitar Kompleks Imigresen, Kastam dan Kuarantin (CIQ) Bangunan Sultan Iskandar, Johor Bahru itu menyebabkan halangan. Datuk Bandar Johor Bahru, Datuk Mohd Noorazam Osman dalam kenyataan berkata, tindakan diambil susulan aduan orang awam berkaitan motosikal yang diparkir di kawasan tidak dibenarkan.

(Motosikal yang menyebabkan halangan disita PDRM dan MBJB di sini)

Semua motosikal dialih dan disimpan di Depoh Penyimpanan Kenderaan Sitaan MBJB. 36 penguatkuasa MBJB dan empat anggota Balai Polis Sentral Johor Bahru terlibat operasi tersebut. Tindakan dibuat mengikut kesalahan UUK 6 (i)(g) Undang-Undang Kecil Mencegah Kekotoran (MBJB) Pindaan 2004.

Semakan bagi kenderaan yang ditunda boleh dibuat melalui laman sesawang MyVis.


Bahagian Operasi Teknologi Maklumat Tabung Haji lancarkan perjalanan jemaah

MAKKAH, 1 Jun - Bahagian Operasi Teknologi Maklumat Tabung Haji (TH) menjadi entiti penting dalam memastikan perjalanan musim haji kali ini berjalan dengan lancar. Empat perkhidmatan TH ditambah baik dan didigilitasi sesuai dengan peredaran semasa bagi memantapkan lagi operasi musim haji untuk kali ini.  Beberapa aplikasi baharu diwujudkan bagi kesenangan kelancaran jemaah haji dan petugas.  Paling penting untuk musim haji kali ini ialah Aplikasi TH Hujjaj, khusus untuk 14,306 jemaah haji yang terpilih dimana semuanya boleh dilakukan hanya dihujung jari.  Ia akan membantu pergerakan jemaah, soal jawab agama, bimbingan dan bantuan, penyelesaian masalah sehinggalah hal ehwal kebajikan jemaah itu sendiri.  Aplikasi itu direka dengan lebih mesra pengguna segenap lapisan usia, bertujuan memastikan ibadah jemaah haji dapat dilaksanakan dengan sebaik-sebaiknya.

(Pengarah Operasi TH, Shamsul Kamar Hussein Kamal)

"Sebelum jemaah pergi (ke Makkah) lagi sebenarnya apabila dia muat turun, dia akan tahu bila penerbangan dia. Semua maklumat ada disediakan di situ. Pada masa sama jemaah akan tahu maklumat mengenai bilik penginapan di sana, maktab di Makkah dan juga zon dia di Madinah. Jadi semua maklumay ada dalam aplikasi itu. Kita juga ada lokasi. Disediakan juga e-taip jika jemaah ada sebarang masalah dan pertanyaan, boleh tahu mengenai hukum hakam, boleh didapati secara dalam talian dan telefon peribadi sendiri," kata Pengarah Operasi TH, Shamsul Kamar Hussein Kamal di sini. Ketika kebergantugan kepada petugas dapat dikurangkan pada masa sama Shamsul berkata petugas haji di lapangan masih ada dan sedia membantu jemaah untuk sebarang permasalahan dan kekeliruan yang timbul.

Malahan aplikasi tersebut saling berkait dengan satu lagi aplikasi baharu khusus untuk petugas iaitu Hajj Mobily dimana ia dapat membantu pergerakan jemaah dan pemantauan sekiranya jemaah tersasar dari satu-satu lokasi.  "Dalam penggunaan Hajj Mobily ini, kita boleh mempersiapkan jemaah dan kita boleh pantau semasa hendak ke masyair nanti. Kita boleh sediakan berapa bilangan bas dan kita boleh pantau pergerakan bas itu. Kalau satu maktab itu ada 10 bas, kita akan tahu berapa bas yang akan sampai, berapa bas yang sudah berlepas. Jadi kita senang untuk memantau jemaah-jemaah kita," kata Shamsul lagi.Bahagian Operasi Haji bukan sahaja dibantu oleh kakitangan teknikal yang sentiasa bersedia memastikan kelancaran sistem operasi di Tanah Suci. Malahan ia turut dihubungkan dengan kakitangan di tanah air, yang bersedia 24 jam sehari, 7 hari seminggu untuk membantu menyelesaikan apa sahaja isu-isu berbangkit, agar musim haji 2022 menjadi yang terbaik buat jemaah haji Malaysia.  "Semua anggota akan menggunakan aplikasi yang disediakan oleh Jabatan Teknologi Maklumat daripada mula berangkat di tanah air sehinggalah kembali ke Malaysia. Aplikasi tersebut menggunakan internet. Tugas kami untuk memastikan setiap anggota dapat mengakses sistem-sistem tersebut dengan sebaik mungkin," kata Pengurus Rangkaian Haji, Zainaludin Mohamad. "Kita menggunakan rangkaian pusat dimana sistem-sistem di Tanah Suci, pusatnya di Malaysia. Semua akses dari Tanah Suci dari Makkah, Madinah ataupun Jeddah dia akan menggunakan sistem, contohnya sistem bersepadu. Setiap pengguna akan menggunakan akses dari id masing-masing ke sistem tersebut dan dia akan terus ke tanah air nanti," kata Pengerusi Sistem IT Haji, Mohd Razi Mokhtar di sini.


Program Sekolah Amanah tingkat transformasi sektor pendidikan

SENDAYAN,1 Jun - Program Sekolah Amanah mampu meningkatkan kualiti tranformasi sektor pendidikan khususnya di Negeri Sembilan.Pengarah Jabatan Pendidikan Negeri Sembilan, Datuk Md. Fiah Md. Jamin berkata, Program Sekolah Amanah merupakan satu program tranformasi sekolah yang lestari dan komprehensif bagi menambah baik kemenjadian murid.Jelasnya, dengan kerjasama Yayasan Amir, Kolej Tunku Kusiah (TKC) telah berjaya menerima surat Tamat Tempoh Matang Intervensi Program (TTMIP) menerusi Program Sekolah Amanah."Untuk tujuan yang pertama ni Yayasan Amir dengan kerjasama Yayasan Daya Diri memilih dua sekolah berasrama penuh di seluruh negara iaitu Kolej Melayu Kuala Kangsar (MCKK) dan TKC."Kita di negeri Sembilan amat berbangga kerana pemilihan TKC telah pun mengikuti program ni dengan berjaya sekali serta menghasilkan 'outcome' yang begitu baik," kata Md Fiah.Beliau berkata demikian pada Majlis Apresiasi TTMIP Sekolah Amanah Kolej Tunku Kursiah di Sendayan.Yayasan Amir telah memilih dua buah sekolah menerusi Program Sekolah Amanah di Negeri Sembilan, iaitu Sekolah Menengah Datuk Mansor, Bahau dan Sekolah Kebangsaan Tunku Muda Serting.  Sementara itu, menurut Pengetua Kolej Tunku Kursiah, Roslina Aziz, Program Sekolah Amanah telah berjaya melahirkan kemenjadian murid yang tinggi walaupun terpaksa mendepani wabak COVID-19."Segala susah payah yang cikgu dan barisan tertinggi lalui daripada tahun 2015 hingga sekarang telah menjadi realiti bahawa TKC adalah sebuah sekolah yang terunggul yang mampu menghadapi apa saja cabaran walaupun dalam era pendemik sentiasa terbang tinggi untuk memastikan sekolah ini mencapai sasaran untuk menjadi sekolah amanah yang boleh dicontohi oleh semua pihak dan sekolah di negara ini," kata Roslina.Sehingga kini, terdapat 94 buah Sekolah Amanah, iaitu 83 buah  TSP 1.0 dan 11 buah TSP 2.0  menerusi Yayasan Amir.

(Pengarah Jabatan Pendidikan Negeri Sembilan, Datuk Md. Fiah Md. Jamin)


TNB rugi lebih RM700,000 bitcoin curi elektrik

SEPANG, 1 Jun - Tenaga Nasional Berhad (TNB) kerugian lebih RM700,000 dalam tempoh enam bulan, angkara sindiket perlombongan mata wang bitcoin yang membuat sambungan elektrik secara haram di sekitar Sepang, Selangor.Timbalan Pengarah Unit Perancangan dan Penyelarasan Penguatkuasaan Suruhanjaya Tenaga, Ahmad Tazmin Mohd Nordin berkata kegiatan tersebut dikesan setelah pihaknya kerap kali menerima aduan berkaitan gangguan elektrik di kawasan terlibat."Dan kegiatan ini kami telah intip beberapa lama dan pada hari ini kami mengambil tindakan di empat premis di mana kami mendapati tiga premis ada melakukan kecurian elektrik."Dan satu premis masih dalam proses untuk akses masuk dan jika sabit kesalahan akan diambil tindakan berdasarkan penyiasatan dibawah Seksyen 37 (1), 37 (3) dan 37 (14), Akta Bekalan Elektrik," katanya.

Beliau menyatakan demikian kepada pemberita selepas operasi yang dijalankan di Kota Warisan, di sini hari ini.Jelas Ahmad Tazmin, operasi bersepadu yang dijalankan turut melibatkan Majlis Perbandaran Sepang (MPS), Suruhanjaya Perkhidmatan Air Negara (SPAN), Suruhanjaya Komunikasi dan Multimedia Malaysia (SKMM), Polis Diraja Malaysia (PDRM) dan Tenaga Nasional Berhad (TNB).


Pakej 'Cruise dan Makan Durian' tarikan terbaharu MRC

BANDA HILIR, 1 Jun - Bagi peminat buah durian, Melaka River Cruise (MRC) kini memperkenalkan pakej terbaru 'Cruise dan Makan Durian' yang bermula hari ini hingga Julai.  Ketua Pegawai Eksekutif Perbadanan Pembangunan Sungai dan Pantai Melaka (PPSPM), Datuk Murad Husin berkata, MRC menyediakan pakej ini untuk menarik pelancong dari dalam dan luar Melaka.  Katanya , pengunjung boleh menjamu durian di khemah yang disediakan selepas menaiki bot dan tempoh anggaran untuk makan durian selama 40 minit.  Antara durian yang disajikan ialah Durian Kampung, Musang King dan Duri Hitam.  "Mereka yang beli tiket ini kita tawarkan tiket kombo, mereka perlu membeli tiket dengan nilai RM25 dan makan RM25."Selepas naik bot, mereka boleh makan durian sepuas-puasnya dengan nilai RM25 dalam tempoh 40 minit,"kata Murad.Bercakap kepada media katanya, MRC menyasarkan 115,000 orang bagi bulan Jun dan Julai dan bagi untuk pakej ini menyasarkan 5% daripada pengunjung iaitu seramai 5,750 pengunjung.  Manakala, 1% atau 1,150 pengunjung akan membeli Pakej Durian sahaja.  MRC turut menawarkan pakej Bot Mendam Berahi, Bot Pit-Stop, Bot Everlasting Love dan Bot Loncat-loncat. Untuk rekod, Januari hingga Mei seramai 253,892 pengunjung telah menaiki MRC.

(Ketua Pegawai Eksekutif Perbadanan Pembangunan Sungai dan Pantai Melaka (PPSPM), Datuk Murad Husin)


MAIPs perlu terus komited salur bantuan kepada mangsa ribut - Raja Muda Perlis

SIMPANG EMPAT, 1 Jun -Raja Muda Perlis Tuanku Syed Faizuddin Putra Jamalullail menitahkan agar Majlis Agama Islam dan Adat Istiadat Melayu Perlis (MAIPs) terus komited membantu kerajaan dalam menyalurkan sumbangan kepada mangsa ribut di negeri ini.Baginda merakamkan penghargaan kepada Jabatan Kebajikan dan Masyarakat (JKM) Perlis yang bertungkus-lumus mengatur lawatan bagi penyaluran bantuan kepada mangsa terlibat. Sehingga kini, MAIPs telah menyalurkan bantuan kepada 55 mangsa ribut bagi fasa pertama dan fasa kedua.Demikian titah baginda ketika meninjau dan menyampaikan sumbangan bantuan awal MAIPs kepada enam buah keluarga mangsa ribut sekitar Kampung Sungai Padang, Simpang Empat sempena Program Kayuhan MAIPs Peduli.Hadir mengiringi Tuanku Syed Faizuddin Putra merangkap Tuanku Yang DiPertua MAIPs ialah Ketua Pegawai Eksekutif MAIPs, Mohd Nazim Mohd Noor.

( Tuanku Syed Faizuddin Putra Jamalullail membuat tinjauan ke rumah mangsa ribut)


K-KOMM, MOTAC kerjasama promosi RIUH-Keluarga Malaysia

KUALA LUMPUR, 1 Jun - Kementerian Komunikasi dan Multimedia (K-KOMM) akan kerjasama dengan Kementerian Pelancongan Seni dan Budaya (MOTAC) bagi mempromosi program RIUH-Keluarga Malaysia.Timbalan Ketua Setiausaha (Komunikasi Strategik dan Industri Kreatif) K-KOMM, Mastura Ahmad Mustafa berkata program tersebut berpotensi menjadi tarikan pelancong."Saya harap jabatan ataupun lembaga pelancongan mengambil maklum mengenai perkara ini dan memasukkan kembara Riuh Keluarga Malaysia ini di dalam kalendar lawatan ke program di negeri-negeri yang terbabit. "Saya juga akan berusaha meneruskan kerjasama dengan MOTAC untuk memastikan perkara ini berlaku," katanya.Beliau berkata demikian dalam temubual secara dalam talian program terbitan RTM.

Sementara itu, Kembara RIUH-Keluarga Malaysia edisi Riuh Bah! bersama Hotlink akan berlangsung selama 3 hari bermula Jumaat ini di Pusat Konvensyen Antarabangsa Sabah (SICC), Kota Kinabalu."Dua malam berturut-turut mini konsert iaitu pada 3 dan 4 Jun yang melibatkan artis popular tanah air antaranya Datuk Jamal Abdillah, Datuk DJ Dave, Estranged, Linda Nanuwil dan Bamboo Orchestra," kata Mastura.Berskala lebih besar, edisi RIUH Bah! bakal menyajikan kepelbagaian budaya tradisi dan sejarah unik, sekali gus mengetengahkan bakat penggiat industri kreatif terutama dari negeri di bawah bayu itu.


Tiada kompromi kepada atlet Kelantan terbabit jenayah syariah

KOTA BHARU, 1 Jun - Kerajaan negeri tidak akan berkompromi dengan mana-mana atlet dari Kelantan yang melanggar disiplin lebih-lebih lagi membabitkan jenayah syariah. Pengerusi Jawatan Kuasa Belia, Sukan dan NGO negeri, Wan Roslan Wan Hamat berkata, jika disabit kesalahan, pemain yang terlibat bakal dibuang terus daripada pasukan. Semalam Pemangku Ketua Polis Kelantan, Datuk Muhamad Zaki Harun mengesahkan, polis menahan seorang pemain bola sepak liga tempatan bagi membantu siasatan berkait kes rogol seorang remaja perempuan di Kota Bharu, Ahad lalu. Menurut Wan Roslan, pihak pengurusan telah diarahkan untuk membuat siasatan kes tersebut dan mencadangkan tindakan yang sepatutnya untuk diambil kepada pemain yang terlibat.  “Kita harapkan semua atlet dapat mematuhi peraturan syariah sebaiknya tetapi kadang-kadang ada yang terlanggar peraturan tapi kitatetapkan mana-mana yang melanggar peraturan harus diambil tindakan sewajarnya," kata Wan Roslan. Beliau berkata demikian pada sidang media ketika ditemui selepas Mesyuarat Mingguan Exco Kerajaan Negeri di Kompleks Kota Darulnaim, Kota Bharu, Kelantan. Mengulas lanjut katanya bagaimanapun, jika didapati tidak bersalah, pemain yang terlibat akan diberi peluang kedua.

(Pengerusi Jawatan Kuasa Belia, Sukan dan NGO negeri, Wan Roslan Wan Hamat)


KDN adakan rundingan dengan Thailand, mudahkan urusan pas sempadan tamat tempoh

RANTAU PANJANG, 1 Jun - Kementerian Dalam Negeri (KDN) sedang berunding dengan Kerajaan Thailand mengenai urusan pas sempadan yang tamat tempoh bagi memudahkan kemasukan rakyat ke Thailand terutama selepas kebenaran kenderaan asing merentas Malaysia-Thailand bermula, hari ini. Menurut Ahli Parlimen Rantau Panjang, Datuk Siti Zailah Mohd Yusoff, pihaknya menerima aduan daripada masyarakat berkaitan denda yang dikenakan sebanyak RM2,500 bagi pas sempadan tamat tempoh selain nama akan turut disenarai hitam selama tiga tahun mengikut undang-undang pihak berkuasa Thailand.  Katanya, perbincangan berkenaan diharap dapat memberi jalan penyelesaian kepada masyarakat yang terkesan.  "Itu adalah peraturan negara Thailand, kita tidak boleh ubah kecuali dengan persetujuan negara tersebut."Sebab itu, kita sedang berusaha untuk berunding, bagaimana untuk meringankan beban mereka yang terkesan kerana ada dikalangan mereka yang bekerja sebagai buruh, jadi sekiranya ada penyelesaian maka dapatlah meringankan beban rakyat," kata Siti Zailah.Beliau menyatakan perkara itu kepada pemberita ketika membuat tinjauan di Kompleks Imigresen, Kastam, Kuarantin dan Keselamatan (ICQS) Rantau Panjang.  Katanya tinjauan mendapati rata-rata rakyat mengambil peluang untuk masuk dan keluar dari sempadan termasuk menggunakan peluang selepas kerajaan Thailand membenarkan rakyat Malaysia membawa balik kenderaan yang mereka tinggalkan di negara itu, bermula hari ini.  Selain dapat merentas sempadan terutama dengan menaiki kenderaan sendiri kerana memudahkan lagi perjalanan mereka.  Pihaknya menjangkakan sebanyak 1,000 kenderaan akan memasuki negara ini pada hari minggu.  Beliau yang juga Timbalan Menteri Pembangunan Wanita, Keluarga dan Masyarakat berkata, kebenaran pembukaan sempadan negara mampu memberi impak positif selain mengaktifkan lagi kerjasama antara dua negara sekali gus memberi manfaat kepada rakyat dari segi hubungan kekeluargaan mahupun urusan perniagaan.  Sementara itu, orang ramai yang ditemui gembira dan bersyukur kerana boleh merentas sempadan menggunakan kenderaan sendiri untuk bersiar-siar dan berjumpa keluarga di negara jiran.

(Ahli Parlimen Rantau Panjang, Datuk Siti Zailah Mohd Yusoff membuat tinjauan di Kompleks Imigresen, Kastam, Kuarantin dan Keselamatan (ICQS) Rantau Panjang)


Cafe Undi 18 tingkat keyakinan belia terhadap proses pilihan raya

KUALA LUMPUR, 1 Jun - Kementerian Belia dan Sukan (KBS) menggerakkan Program Cafe Undi 18 bermula Sabtu ini.Ia dalam usaha meningkatkan lagi pemahaman belia dalam pelaksanaan Undi 18.Sekali gus meningkatkan kefahaman berhubung literasi dan sosialisasi politik belia berpandukan politik matang dan Perlembagaan Persekutuan.

Demikian dimaklumkan Penolong Pengarah Kanan, Kluster Kenegaraan Institut Pembangunan dan Kecemerlangan Kepimpinan (i-LEAD), Musa Salim."Jelajah Cafe Undi 18 merupakan inisiatif pihak KBS, di mana usaha untuk kita memberi kesedaran, kefahaman dan juga keyakinan golongan muda terhadap penglibatan mereka dalam sistem pilihan raya. "Kita juga akan bekerjasama dengan pihak Suruhanjaya Pilihan Raya (SPR)," katanya dalam rancangan terbitan RTM.Musa berkata terdapat empat segmen utama program itu, iaitu segmen kenegaraan, kepimpinan, kerjaya dan keusahawanan serta segmen modal insan.


TUDM perisai melindungi rakyat dan negara

SUBANG, 1 Jun - Peningkatan keupayaan teknologi ketumbukan udara dapat memacu pembentukan modal insan berimpak tinggi.Yang di-Pertuan Agong, Al Sultan Abdullah Ri'ayatuddin Al-Mustafa Billah Shah bertitah TUDM adalah seperti perisai yang melindungi rakyat dan segenap kemakmuran Malaysia. Ia berperanan sebagai tonggak utama dalam mempertahankan ruang angkasa negara. Oleh itu, pembangunan keupayaan peralatan yang seiring dengan arus kemodenan teknologi semasa adalah dituntut.  "Bagi memastikan TUDM sentiasa berkembang mengikut peredaran zaman, keupayaan pertahanan udara perlu juga melalui transformasi secara menyeluruh dan holistik selari dengan perkembangan teknologi ketenteraan semasa," titahnya.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan bertitah pada Istiadat Perbarisan Hari Ulang Tahun Tentera Udara Diraja Malaysia ke-64 di Pangkalan Udara Subang hari ini/BERNAMA)

Baginda bertitah dalam Istiadat Perbarisan Hari Ulang Tahun Tentera Udara Diraja Malaysia yang ke-64 tahun di Pangkalan Udara Subang, hari ini.Pada istiadat itu, Al-Sultan Abdullah turut diiringi Raja Permaisuri Agong, Tunku Hajah Azizah Aminah Maimunah Iskandariah.Titah Al-Sultan Abdullah aplikasi teknologi terkini bukan sahaja terhad kepada peningkatan keupayaan pesawat terbang.Malah, ia juga perlu meliputi peningkatan keupayaan kejuruteraan, logistik, latihan dan pengurusan ruang udara.  Titah Seri Paduka Baginda lagi semua itu diperlukan demi mendukung pertahanan komprehensif negara dan memperkukuh perkongsian berwibawa di peringkat serantau dan antarabangsa.


Piala Asia 2022: PM ucap tahniah kepada pasukan hoki lelaki kebangsaan

KUALA LUMPUR, 1 Jun - Perdana Menteri, Datuk Seri Ismail Sabri Yaakob mengucapkan tahniah kepada pasukan hoki lelaki kebangsaan kerana berjaya melangkah ke perlawanan akhir Kejohanan Hoki Piala Asia 2022 di Jakarta, Indonesia.Ismail Sabri berkata skuad hoki lelaki kebangsaan menjadi harapan negara untuk menang pada perlawanan akhir Super 4 Piala Asia 2022, malam ini. "Kita berjaya ke perlawanan akhir setelah menewaskan Jepun 5-0 malam tadi."Malam ini kita bertemu Korea Selatan, pastinya pasukan kita mampu menunjukkan semangat jitu berdepan pencabar kita," katanya menerusi catatan di Facebook beliau.

Beliau turut mengajak Keluarga Malaysia bersama-sama mendoakan kejayaan skuad hoki kebangsaan negara."Ayuh Keluarga Malaysia, sama-sama kita doakan kejayaan skuad hoki kebangsaan kita untuk menamatkan kemarau kejuaraan selama 40 tahun yang kita nantikan selama ini. Perdana Menteri turut melahirkan harapan skuad Speedy Tigers dapat membuktikan Malaysia mampu menggegar Asia.

Berita berkaitanHoki Piala Asia: Malaysia benam Jepun 5-0


BN perlu nafas baharu seiring perubahan zaman

KUALA LUMPUR , 1 Jun- Jenama Barisan Nasional (BN) perlu diperkukuh dan diberi nafas baharu selari dengan perubahan zaman.  Menurut Timbalan Pengerusi BN, Datuk Seri Mohamad Hasan, usaha itu penting bagi memastikan BN dapat kembali memenangi hati rakyat menjelang Pilihan Raya Umum ke-15 (PRU15).  Untuk itu, BN harus diperkenalkan semula kepada masyarakat dengan tawaran- tawaran dan penampilan baharu.  Selain itu, persepsi negatif terhadap parti juga perlu ditangkis dan diubah agar BN kembali diterima rakyat.

(Timbalan Pengerusi BN, Datuk Seri Mohamad Hasan)

"Justeru, kita mesti mengubah persepsi yang toksik ini. Sangat penting untuk kita, menampilkan BN yang bersifat sezaman, segar dan kalis masa depan,"Kerana itu, bagi saya, kita mesti mengungkapkan semula BN ini sebagai ‘sebuah idea’ bukan sekadar sebuah perikatan politik," beliau berucap dalam Konvensyen BN sempena Ulang Tahun BN ke-48 di ibu negara.  Menyentuh mengenai persediaan menghadapi PRU15 (PRU15: Perlu tunggu masa sesuai sementara atasi kenaikan kos sara hidup - PM), Datuk Seri Mohamad berkata, BN perlu menampilkan pemimpin serta calon ‘inter-generational’ dan terangkum.  Budaya politik bermoral mesti menjadi pegangan utama parti dan tidak memberi ruang kepada oportunis politik yang sentiasa mengambil kesempatan.


70 individu terima darjah dan pingat kebesaran negeri bersempena Keputeraan Raja Perlis

(Penerima Darjah Ahli Mahkota Perlis (A.M.P.), Ruhisha Haris Pengarah Jabatan Bomba dan Penyelamat Negeri/Istana Arau)

ARAU, 1 Jun - Seramai 70 individu menerima anugerah dan pingat kebesaran pada sesi kedua Istiadat Pengurniaan Darjah Kebesaran, Bintang dan Pingat bersempena Ulang Tahun Keputeraan Raja Perlis ke-79 di Istana Arau.Mengetuai senarai penerima ialah mantan Dekan Fakulti Sains Gunaan dan Kemanusiaan (FSGM) Universiti Malaysia Perlis (UniMAP), Profesor Dr. Salleh Abd Rashid yang dianugerahi Darjah Seri Sirajuddin Perlis (S.S.P.).

(Profesor Dr. Salleh Abd Rashid dianugerahkan Darjah Seri Sirajuddin Perlis (S.S.P.)/Istana Arau)

Antara penerima Darjah Ahli Mahkota Perlis (A.M.P.) ialah Ketua Pegawai Pemasaran dan Komunikasi Bank Rakyat Nizam Sani, Pengarah Jabatan Bomba dan Penyelamat Negeri Ruhisha Haris dan Pengarah Jabatan Perhutanan Negeri Awang Shaffie Awang Ahmadni.Antara penerima Pingat Mahkota Perlis (P.M.P.) ialah jaguh hoki negara yang berasal dari Perlis, Tengku Ahmad Tajuddin Tengku Abdul Jalil.Manakala antara penerima Pingat Jasa Kebaktian (P.J.K.) ialah Ketua Bahagian Penguat Kuasa JPJ Perlis, Muhamad Nazri Hamzah.Raja Perlis, Tuanku Syed Sirajuddin Jamalullail berkenan berangkat menyempurnakan sesi kedua Istiadat Penganugerahan Darjah Kebesaran dan Pingat Negeri Perlis kepada semua penerima.Berangkat sama ialah Raja Perempuan Perlis Tuanku Tengku Fauziah Almarhum Tengku Abdul Rashid.Turut berangkat, Raja Muda Perlis Tuanku Syed Faizuddin Putra Jamalullail dan Raja Puan Muda Perlis Tuanku Hajah Lailatul Shahreen Akashah Khalil.


COVID-19 di Makkah terkawal, SOP dilonggarkan

MAKKAH, 1 Jun- Wabak COVID-19 di Makkah dilaporkan sudah semakin terkawal dan prosedur operasi standard (SOP) turut dilonggarkan tanpa pemakaian pelitup muka di kawasan terbuka, kata Konsul Haji Malaysia, Tabung Haji (TH) di Jeddah, Muhammad Saimi Mat Som.

Meskipun terdapat kelonggaran, beliau masih menyarankan jemaah Haji Malaysia untuk terus memakai pelitup muka bagi mengurangkan sebarang risiko jangkitan.“SOP jemaah haji telah dilonggarkan dan mereka hanya perlu memakai pelitup muka di kawasan tertutup.Tetapi sebagai langkah berjaga-jaga saya nasihatkan jemaah Malaysia terus memakainya kerana jumlah jemaah akan terus meningkat,” katanya ketika ditemui pemberita di sini selepas menyambut ketibaan 84 petugas TH di Jeddah pada Isnin.Kerajaan Arab Saudi membenarkan seramai satu juta jemaah haji berumur di bawah 65 tahun menunaikan ibadah rukun kelima itu pada tahun ini.Menurut Muhammad Saimi, jemaah haji juga akan didedahkan dengan aplikasi TH Hujjaj bagi memudahkan penyaluran maklumat penting terutama mengenai penginapan, pergerakan bas,  kesihatan dan panduan ibadah haji.“TH akan cuba salurkan maklumat secara digital, bagi jemaah yang berumur masih boleh mendapatkan sedikit panduan daripada anak-anak untuk memuat naik aplikasi berkaitan urusan haji terutama TH Hujjaj.

(Petugas haji tiba di Arab Saudi)

Pelbagai maklumat akan disalurkan di situ, begitu juga dengan kenyataan semasa yang dikeluarkan oleh Arab Saudi….insya-Allah TH akan pastikan semua maklumat dapat disampaikan kepada bakal haji,” katanya.Katanya setelah dua tahun ibadah Haji ditangguhkan untuk jemaah dari Malaysia, pihaknya berpeluang membuat penilaian semula terutama dalam urusan dokumentasi kerana Kerajaan Arab Saudi mula memperkasa penggunaan secara dalam talian.Seramai 340 orang petugas berpengalaman TH akan bertugas sepanjang musim haji kali ini, bagi menyantuni kira-kira 14,306 jemaah. -BERNAMA


Peranan golongan OKU dalam Keluarga Malaysia dihargai

PUTRAJAYA, 31 Mei - Kerajaan tidak akan sesekali meminggirkan golongan Orang Kurang Upaya (OKU) malah mengiktiraf peranan dan kepentingan mereka terutama dalam agenda Keluarga Malaysia.  Timbalan Menteri di Jabatan Perdana Menteri (Ekonomi), Datuk Eddin Syazlee Shith berkata kerajaan akan terus membantu sebaik mungkin bagi memastikan nasib golongan istimewa ini sentiasa terbela dan tidak ketinggalan dalam arus pembangunan negara.

(Timbalan Menteri di Jabatan Perdana Menteri (Ekonomi), Datuk Eddin Syazlee Shith)

"Dibawah Rancangan Malaysia ke-12 (RMK-12), strategi 5, memperkasa OKU. Misalnya kerajaan telah menggariskan rancangan keterangkuman bagi OKU dalam semua bidang. Lebih banyak peluang ekonomi akan disediakan kepada OKU melalui pelbagai platform, termasuk ekonomi perkongsian dan ekonomi digital. Selain itu, kerajaan telah menyediakan banyak skim bantuan modal dan mikro kredit dalam usaha menyokong OKU menceburi perniagaan," kata  Eddin pada majlis Mesra Aidilfitri OKU Cacat Penglihatan Malaysia di sini hari ini.  Eddin berharap segala usaha yang disalurkan dapat membantu golongan OKU untuk terus kental serta berdaya tahan bagi menyesuaikan diri dalam menghadapi fasa endamik COVID-19.


Cara penyampaian bantuan baharu dan efektif kepada asnaf

KUALA LUMPUR, 31 Mei - Majlis Agama Islam Wilayah Persekutuan (MAIWP) sentiasa meneroka kaedah penyampaian bantuan baharu dan efektif.Tekad itu menjadi visi MAIWP dalam menyalurkan bantuan kepada golongan asnaf.Penggunaan teknologi digital menjadi mekanisme komprehensif agihan zakat yang kini diguna pakai dengan kerjasama pelbagai pihak.Timbalan Menteri di Jabatan Perdana Menteri, Datuk Ahmad Marzuk Shaary berkata menerusi aplikasi tanpa tunai atau 'cashless' dengan syarikat yang dilantik, 30,200 asnaf Wilayah Persekutuan Kuala Lumpur, Putrajaya dan Labuan boleh mendapatkan barangan makanan asas berjumlah RM150 setiap bulan.

(Ahmad Marzuk ketika bercakap kepada media)

"Bekerjasama dengan sesiapa sahaja, yang paling penting untuk memudahkan kita menjejak asnaf dan membantu asnaf. Cara 'cashless' ini tidak perlu kita nak kena buat majlis penyampaian dan sebagainya. Tiap-tiap bulan masuk dalam aplikasi untuk pergi ke mana-mana kedai yang ada kemudahan aplikasi itu untuk membeli barang-barang keperluan seperti beras, minyak dan juga segala keperluan harian," kata Ahmad Marzuk di sini.Ahmad Marzuk melancarkan Program Agihan Makanan Secara Digital 'Zero Hunger' dan Semarak Syawal di siniProgram itu melibatkan perbelanjaan dana zakat sebanyak RM110.4 juta.Sementara itu, orang ramai digalakkan menggunakan aplikasi telefon pintar Mobil Jejak Asnaf atau MoJa sekiranya terlihat atau terjumpa mereka yang memerlukan di Wilayah Persekutuan. Ini secara tidak langsung, memudahkan Skuad Jejak Asnaf Baitulmal MAIWP turun padang untuk membantu.


Cadangan penubuhan Jawatankuasa khas menentukan harga barang diusul

KUALA LUMPUR, 31 Mei - Cadangan penubuhan Jawatankuasa khas bagi menentukan harga barang antara yang akan diusulkan Kementerian Perdagangan Dalam Negeri dan Hal Ehwal Pengguna (KPDNHEP).Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata cadangan penubuhan jawatankuasa itu akan dikemukakan dalam mesyuarat kabinet esok.Jelas beliau, mesyuarat diperingkat kementerian telah diadakan semalam bersama Menteri, Datuk Seri Alexander Nanta Linggi berhubung cadangan itu.

(ROSOL bercakap kepada media selepasmajlis penutup AEON 1000: Suppliers & Partners Conference 2022 di sini)

"Kalau kabinet setuju, saya yakin kita akan wujud satu jawatankuasa penentuan harga sesuatu barang tersebut sebelum ianya. Sekarang ini kita bertindak serta merta. Jika ada masalah kita selesai," kata Rosol di sini.Selain usul mengenai penubuhan jawatankuasa berkenaan, status pelaksanaan Skim Harga Maksimum Keluarga Malaysia yang akan berakhir 5 Jun ini juga akan dimuktamadkan.Sementara itu, mengulas tindakan kerajaan India mengehadkan eksport gula jelas Rosol, bekalan gula di pasaran masih mencukupi ketika ini.Pihaknya sentiasa melakukan pemantauan berkala di kilang pengeluaran gula termasuk memastikan kecukupan stok penimbal gula.


RM59.64 juta untuk projek ternakan ayam pedaging sistem tertutup FELCRA

LIPIS, 31 Mei - Kementerian Pembangunan Luar Bandar (KPLB) memperuntukkan sebanyak RM59.64 juta kepada Felcra Bhd (FELCRA) bagi melaksanakan projek ternakan ayam pedaging sistem tertutup yang akan dilaksanakan di Tanjung Seratus Kuala Rompin, Pahang. Timbalan Menteri I, Datuk Seri Abdul Rahman Mohamad berkata projek itu telah berjalan dengan kerja-kerja pembersihan tapak dan menyediakan jalan masuk.Untuk kerja-kerja pembinaan dijangka bermula dalam masa terdekat ini.

"KPLB mengeluarkan peruntukan sebanyak RM80juta dan RM59.4 juta kita beri kepada FELCRA untuk melaksanakan rancangan penternakan ayam daging yang sekarang ini kita dalam proses. Kita sudah buat kerja-kerja awalan seperti tanah dan bina sistem tertutup tersebut, yang mana sasaran kita daripada RM59.64 juta itu boleh mengeluarkan 600 ekor ayam perpusingan selama 35 hari dan boleh menempatkan peluang pekerjaan seramai 500 orang," kata Abdul Rahman di sini. Tambah Abdul Rahman proses pembinaan ini adalah merupakan tugasan yang rumit dengan pelbagai Prosuder Operasi Standard (SOP) yang perlu dipatuhi. Dijangka projek itu akan beroperasi sepenuhnya pada Januari tahun hadapan. Beliau ditemui pemberita selepas masjlis Sambutan Hari Raya Adilfitri Felcra Berhad Wilayah Pahang di Dewan Jubli Perak Kuala Lipis,Pahang.  Jelasnya, projek itu merupakan idea strategik dan komitmen FELCRA Berhad untuk mengadaptasi pengalaman dan strategi untuk melaksanakan Projek Ternakan Ayam yang akan membuka 500 peluang pekerjaan kepada masyarakat setempat.


Penukaran paip uzur 3 jajahan di Kelantan selesai

KETEREH, 31 Mei - Kelantan melalui Air Kelantan Sdn Bhd (AKSB) berjaya menyelesaikan projek penukaran paip sepanjang 87 kilometer melibatkan tiga jajahan iaitu Kota Bharu, Tumpat dan Gua Musang sejak ia mula dilaksanakan pada tahun 2021. Menteri Besar, Datuk Ahmad Yakob berkata bagi tahun ini, 340 kilometer paip lama dan uzur akan ditender dan dilaksanakan melibatkan kawasan Kota Bharu, Tanah Merah, Kuala Krai dan Machang. Kerja-kerja penukaran paip tersebut dilakukan secara berperingkat berdasarkan pelan Induk AKSB 2021-2030. Pelan itu bertujuan meningkatkan bekalan air awam di seluruh Kelantan yang menyasarkan tiga objektif iaitu pengurangan kadar air tidak berhasil (NRW) daripada 50 peratus kepada 30 peratus, meningkatkan liputan bekalan air daripada 70 peratus kepada 95 peratus serta meningkatkan rizab bekalan air hingga 20 peratus.

(Ahmad bercakap kepada pemberita selepas merasmikan Loji Rawatan Air (LRA) Ketereh)

"Tahun 2023 ini sebahagian besar kita laksanakan lebih kurang 220 km. Mungkin secara berperingkat, kerana kita sudah dapat laksanakan dalam jangka masa pendek iaitu sebanyak 4,006 km. Apa yang penting kita mengutamakan kawasan yang bermasalah dahulu," kata Ahmad di sini. Hadir sama, Pengerusi Jawatankuasa Kerjaraya, Infrastruktur dan Utiliti, Datuk Seri Azami Mohd Nor dan Pengurus Besar Air Kelantan Sdn Bhd (AKSB), Datuk Ir Dr Azuhan Mohamed.  Mengulas lanjut Ahmad berkata, Pelan Induk AKSB 2021-2030 melibatkan anggaran peruntukan keseluruhan sebanyak RM4.53 bilion dengan projek-projek seperti program pembangunan takungan air pembinaan loji LRA Mni, pembinaan LRA baru serta menaiktaraf LRA sedia ada.Beliau yakin pelan berkenaan akan mencapai objektifnya dengan kerjasama dan bantuan daripada Kerajaan Persekutuan. Loji Rawatan Air Ketereh yang bermula pada tahun 2020 ini menggunakan sumber air bawah tanah melalui lima buah telaga tiub yang terletak di kawasan loji menggunakan system ‘chemiles’. Loji tersebut mampu membekalkan air bersih semasa kira-kira 6.5 juta liter sehari bagi memenuhi permintaan air bagi 36 buah kampung sekitar serta memanfaatkan 4,000 pengguna.


RM1.8 juta untuk program SPBT KAFA, atasi keciciran ilmu agama

KUALA LUMPUR, 31 Mei - Jabatan Agama Islam Wilayah Persekutuan (JAWI) memperuntukkan sebanyak RM1.8 juta untuk program Skim Pinjaman Buku Teks (SPBT) Kelas Al-Quran dan Fardu Ain (KAFA) di sekitar Wilayah Persekutuan.  Menteri di Jabatan Perdana Menteri (Hal Ehwal Agama), Datuk Idris Ahmad berkata ia bagi meringankan beban kewangan ibu bapa dan penjaga mengatasi masalah keciciran pembelajaran agama serta meningkatkan keberkesanan Pengajaran dan Pembelajaran (PdP) dalam kalangan murid KAFA.

(Idris bercakap kepada pemberita selepas menyampaikan sumbangan buku teks padamajlis Apresiasi Kunjung Serah Skim Pinjaman Buku Teks (SPBT) KAFA JAWI di sini)

"RM1.8 juta diperuntukkan untuk projek buku KAFA ini. Setakat hari ini untuk darjah satu dan darjah dua. Untuk darjah 3 dan 4 itu kerana kurikulum baru akan buat. Apabila siap nanti kita akan cetak untuk darjah 3, 4 ,5 dan 6. Ini adalah salah satu inisiatif yang diberikan daripada pengeluar-pengeluar zakat melalui Majlis Agama Islam Wilayah Persekutuan (MAIWP), maka kita agihkan kepada anak-anak," kata Idris di sini. Inisiatif ini akan memberi manfaat kepada 33,000 pelajar untuk mendapatkan buku teks bagi mengikuti proses pembelajaran dengan sempurna.  Tambahnya fasa pertama skim bantuan selesai dilaksanakan pada Mac lalu melibatkan edaran 46,000 naskhah kepada 12,000 murid tahun satu dan tahun dua dengan keseluruhan kos sebanyak RM700,000. Dalam pada itu, beliau mahu JAWI membuat semakan dan pemetaan semula mengenai kurikulum Sekolah Rendah Agama JAWI sedia ada bagi memastikan kualiti pendidikan Islam sentiasa dipertingkatkan.


JAIN diminta siasat amalan khurafat, elak berleluasa

KUALA LUMPUR, 31 Mei - Jabatan Agama Islam Negeri (JAIN) diminta menyiasat dan mengambil tindakan terhadap perbuatan dan amalan yang menyimpang daripada ajaran Islam.  Menteri di Jabatan Perdana Menteri (Hal Ehwal Agama), Datuk Idris Ahmad berkata Jabatan Kemajuan Islam Malaysia (JAKIM) telah diarahkan untuk meminta laporan terperinci daripada jabatan agama negeri-negeri yang didakwa ada berlaku perkara yang bertentangan dengan akidah.  Beliau mengulas isu rakaman video tular mengenai perbuatan khurafat di Gunung Jerai yang dilakukan beberapa individu.  "Kita nak belajar apa-apa agama sekali pun biar lah dengan guru yang mursyid. Guru mursyid maksudnya guru guru yang kita tengok dia beramal dengan ilmu dia. Jadi jika kita tengok pelik-pelik sangat ilmu itu tidak perlu lah belajar. Dan saya tidak mahu ada yang menganggap Islam ini susah. Sedangkan Islam ini mudah dan Nabi Muhammad SAW ada menyebut Yassiru wala Tu'assiru, permudahkan jangan kau payahkan," kata Idris di sini. Beliau turut menasihati orang ramai agar tidak menjadikan ibadah dan agama sebagai bahan kandungan media sosial demi mengumpul penonton.

JAKIM bersama JAIN sentiasa berbincang bersama pihak yang mempunyai kepakaran dalam bidang akidah dan syariah bagi mendapatkan solusi terhadap sesuatu perkara sebelum tindakan diambil. Beliau bercakap demikian selepas menyampaikan sumbangan buku teks pada Majlis Apresiasi Kunjung Serah Skim Pinjaman Buku Teks (SPBT) KAFA JAWI di sini.   Idris juga meminta masyarakat agar menyalurkan sebarang maklumat berkaitan aktiviti yang bercanggah dengan agama Islam kepada pihak berkuasa untuk mengekangnya daripada berleluasa.


Orang utan di Pulau Orang Utan Bukit Merah dijamin selamat

TAIPING, 31 Mei - Situasi orang utan di Pulau Orang Utan Bukit Merah ketika ini berada dalam keadaan baik dan terpelihara meskipun jalan air yang menghubung ke pulau tersebut terjejas.Ia berikutan penyusutan paras air tasik Bukit Merah sejak seminggu lalu.  Eksekutif Kewangan Yayasan Pulau Orang Utan Bukit Merah, Siti Rohaya Mt NayaN berkata ketika ini pihak pengurusan mengambil inisiatif untuk berkayak kira-kira 2.7 kilometer bagi menghantar bekalan makanan dan ubatan kepada orang utan disana.

"Setiap hari kakitantan Pulau Orang Utan akan berkayak dari pukul 8 pagi, berkayak lebih kurang mengambil masa 45 minit untuk sampai ke Pulau Orang Utan, dan petang pukul 5 petang kami akan balik ke sini semula. Buat masa ni orang utan dijaga dengan rapi masih tidak terjejas, dan dari segi kesihatan masih terkawal," menurut Siti Rohaya.  Beliau berkata demikian ketika ditemui RTM di Bukit Merah Laketown Resort, di sini.  Tambah Rohaya, pihak pengurusan pulau itu sentiasa berusaha memastikan kebajikan orang utan di pulau berkenaan terjaga serta akan mencari laluan lain sekiranya keadaan bertambah buruk.  Pulau Orang Hutan Bukit Merah terpaksa ditutup buat sementara kepada pengunjung mulai 21 Mei lalu akibat penyusutan air tasik disitu yang semakin kritikal.  Ketika ini terdapat 15 ekor orang utan yang menghuni di pulau tersebut.


Jemaah haji terima panggilan dalam tempoh singkat, tidak perlu risau - TH

JEDDAH, 31 Mei- Jemaah haji Malaysia yang akan menunaikan ibadat haji tahun ini tidak perlu gusar meskipun mendapat panggilan dalam tempoh singkat.  Ini kerana pihak Tabung Haji sentiasa bersedia membantu dalam memastikan ibadat haji jemaah lancar ketika di Mekah dan Madinah.  Menurut Konsul Haji Malaysia di Arab Saudi, Mohammad Saimi Mat Som, petugas tambahan dalam kalangan anak tempatan disediakan untuk membantu urusan harian jemaah di tanah suci agar ibadah dapat dilakukan dengan tenang dan lancar selain dapat meringankan beban petugas yang datang dari Malaysia.  Dalam masa sama, Tabung Haji masih mengambil berat soal SOP yang perlu diamalkan jemaah haji Malaysia meskipun banyak kelonggaran diberi ketika berada di dua kota suci umat Islam ini.  "Alhamdulillah, walaupun diumumkan pada pertengahan Ramadan tapi sehingga sekarang ini persiapannya berjalan lancar dan Insya-Allah berkat usaha dan juga doa, segala persiapan ini dapat dijalankan sebelum jemaah haji tiba," kata Mohammad Saimi ketika menyantuni petugas awal Tabung Haji di Pejabat Konsul di sini.

Dalam pada itu, beliau turut berkata bagi kelancaran urusan dan operasi haji, kebanyakan urusan akan dijalankan secara digital.  Justeru, jemaah haji disarankan untuk memuat turun aplikasi tertentu bagi mendapatkan maklumat terkini operasi haji.  "Yang paling penting jemaah haji kita ialah kita cuba salurkan pelbagai maklumat melalui pelantar digital. Jadi kita harapkan jemaah haji yang mungkin diperingkat sudah berumur supaya dapatkan sedikit panduan daripada anak-anak untuk memuat turun aplikasi yang kita telah pun lancarkan," tambahnya.


Dua individu berkonvoi kereta mewah didenda RM2,000 setiap seorang

KULAI, 31 Mei - Dua individu yang terlibat dalam insiden kumpulan konvoi kereta mewah hingga menghalang laluan Lebuhraya Utara-Selatan, arah Selatan, di Kulai, Johor, pada Mac lalu didenda RM2,000 setiap seorang oleh Mahkamah Majistret Kulai, di sini, tadi.Majistret Sharifah Maleeha Syed Hussin menjatuhkan hukuman itu selepas kedua-dua orang kena saman (OKS) mengaku bersalah, sebaik pertuduhan dibaca secara berasingan oleh jurubahasa.Lee Jia Min, 28, yang gagal mengawal kenderaan turut diperintah penjara sebulan, manakala Nor Razman Abd Razak, 44 tahun, yang menyebabkan kecederaan diperintah penjara dua bulan, jika kedua-duanya gagal membayar denda.

(Lee Jia Min dan Nor Razman Abd Razak didenda RM2,000 setiap seorang oleh Mahkamah Majistret Kulai/FOTO Muhammad Rizqan Azizan)

Lee yang memandu pacuan empat roda didakwa gagal mengawal kenderaannya hingga menyebabkan kemalangan di Kilometer 34 Lebuhraya Utara Selatan arah Selatan, kira-kira 6.10 petang pada 18 Mac lalu.Kesalahan bertentangan dengan Kaedah 10 LN 166/59, boleh didakwa mengikut Seksyen 119(2) Akta Penagngkutan Jalan 1987 (Akta 333/87), dibaca bersama Seksyen 128(1) akta sama.Manakala Nor Razman, sebagai penumpang tempat duduk hadapan kereta mewah didakwa sengaja menyebabkan kecederaan kepada Lee dengan menampar muka wanita itu di Kilometer 36.6 lebuh raya sama, pada hari yang sama.Kesalahan didakwa mengikut Seksyen 323 Kanun Keseksaan.Mengikut fakta kes, kereta dipandu Lee dari arah Yong Peng memasuki lorong kiri sebelum melanggar bahagian hadapan sebuah kereta mewah di lorong kiri.Pendakwaan dikendali Timbalan Pendakwa Raya Edelynn Wong, manakala Lee diwakili peguam Tan Cheng Yee dan Nor Razman diwakili peguam Mohd Azlan Shah Mohd Allias.


Hari terakhir pengoperasian PICKids di beberapa PPV di Melaka, lengang

MELAKA, 31 Mei - Hari terkahir pengoperasian Program Imunisasi COVID-19 Kanak-Kanak (PICKids), ibu bapa diseru untuk mengambil kesempatan membawa anak mereka mengambil vaksin dos pertama.  Tinjauan RTM mendapati beberapa Pusat Pemberian Vaksin (PPV) di Melaka lenggang walaupun ini merupakan hari terakhir PICKids. Pengurus PPV Melaka Mall, Abuzar Ghifari Abd Rahman berkata, bagaimanapun, beliau menjangkakan ia akan mula dipenuhi selepas waktu persekolahan tamat.  "Saya minta ibu bapa mana anaknya yang dah ambil dos pertama, pastikan ambil dos kedua. KKM telah mengatakan 31 Ogos adalah hari terkahir jadi ambil peluang jangan kita lepaskan peluang ini, lengkapkan dos kedua tu," kata Abuzar Ghifari Beliau berkata demikian ketika ditemui RTM di PPV Melaka Mall.  Dalam pada itu, seorang bapa Mohd Shahrul Ahmad , 42 tahun berpendapat, pemberian vaksin kepada kanak – kanak adalah satu keperluan untuk memastikan mereka tidak dijangkiti COVID-19.  "Pada saya vaksin ni bagus, mungkin ada yg kata tak bagus tapi sebenarnya is sedikit sebanyak memberi kekuatan atau antibodi kepada anak-anak kita daripada terkena virus ni walaupun virus ni dah endemik tapi dia sentiasa ada jadi saya menyokong supaya kerajaan memberi suntikan vaksin kepada semua rakyat termasuk kanak-kanak,"kata Mohd Shahrul.Di Melaka, antara PPV yang tutup sepenuhnya bermula hari ini adalah PPV Encore di Klebang.  PPV lain masih beroperasi sehingga tarikh akhir dos ke dua vaksin pada 31 Ogos depan.

(Pengurus PPV Melaka Mall, Abuzar Ghifari Abd Rahman)


Yang Dipertua Negeri Sabah tutup sambutan Pesta Kaamatan 2022

PENAMPANG, 31 Mei - Yang Dipertua Negeri Sabah Tun Juhar Mahiruddin menutup sambutan Pesta Kaamatan 2022 Peringkat Negeri Sabah di Dewan Persatuan Kebudayaan Kadazandusun Sabah (KDCA) di sini hari ini.Pada majlis itu Tun Juhar menyempurnakan upacara ‘mengomot’ atau menuai padi dan upacara ‘popoopi pa’ai doid tangkob’ atau menyimpan padi, sebelum mengisytiharkan sambutan Pesta Kaamatan 2022 Peringkat Negeri Sabah ditutup dan memalu gong sebanyak tujuh kali.Tun Juhar bersama tetamu kehormat antaranya Ketua Menteri Datuk Seri Hajiji Noor dan Timbalan Ketua Menteri Datuk Seri Dr Jeffrey Kitingan juga Pengerusi Jawatankuasa Induk Perayaan Pesta Kaamatan, kemudiannya menyertai acara nyanyian lagu ‘Tadau Tagazo Do Kaamatan’ dipersembahkan koir Institut Pendidikan Guru Kampus Keningau.Turut hadir isteri Toh Puan Norlidah R.M Jasni, Menteri di Jabatan Perdana Menteri (Hal Ehwal Sabah dan Sarawak) Datuk Seri Dr Maximus Ongkili dan Timbalan Ketua Menteri Datuk Dr Joachim Gunsalam.Turut diadakan upacara ‘mangavau’ oleh Persatuan Bobolian Negeri Sabah, iaitu upacara bagi meraikan semangat padi atau ‘Bambaazon’ mendoakan kesejahteraan kepada masyarakat dan kesuburan kepada tanah untuk hasil tanaman.Pesta Kaamatan adalah pesta bagi melahirkan rasa kesyukuran atas hasil tuaian yang baik pada asalnya diraikan masyarakat Kadazandusun, namun berkembang sebagai pesta diraikan rakyat Sabah berbilang latar belakang pada Mei setiap tahun dan diakhiri dengan majlis penutupan hari ini.Sementara itu, Hajiji ketika berucap pada majlis berkenaan berkata kepelbagaian latar belakang kaum, budaya dan agama dalam kalangan rakyat Sabah adalah aset penting yang perlu dipelihara dan dipertahankan terutama buat generasi akan datang.Beliau berkata selain membentuk jati diri rakyat Sabah, nilai kepelbagaian dan alam semula jadi dimiliki Negeri di Bawah Bayu itu juga penting sebagai faktor tarikan sektor pelancongan yang menjana ekonomi setempat dan negeri secara amnya.Sehubungan itu, beliau berkata kerajaan negeri memperuntukkan RM9.5 juta melalui Belanjawan Sabah 2022 kepada Lembaga Kebudayaan Sabah bagi usaha itu, dan sedang menggubal pelan bagi membawa kebudayaan negeri itu ke peringkat lebih tinggi antaranya usaha pendigitalan dan penyebaran maklumat.“Kerajaan Sabah kini sedang berusaha membawa pembangunan dan kemajuan negeri melalui Hala Tuju Sabah Maju Jaya, justeru, saya berharap rakyat Sabah tanpa mengira latar belakang bersama menyokong semua usaha ini untuk kita bersama membawa kemajuan negeri,” katanya.- BERNAMA

(SEMANGAT PADI, Yang Dipertua Negeri Sabah Tun Juhar Mahiruddin menuangkan padi ke dalam “tangkob” sebagai simbolik menyempurnakan penutupan Pesta Kaamatan di Hongkod Koisan.-BERNAMA)


MDV sasar agihan pembiayaan bernilai RM1 bilion tahun ini

KUALA LUMPUR, 31 Mei- Malaysia Debt Ventures Bhd (MDV) mensasarkan agihan pembiayaan berjumlah RM1 bilion tahun ini.Pengerusinya, Khairul Azwan Harun berkata daripada jumlah tersebut, jumlah tersebut dijangka bakal memanfaatkan sehingga 80 syarikat pemula terutama yang terlibat dalam bidang teknologi.MDV akan terus komited menawarkan pembiayaan alternatif bukan sahaja kepada syarikat tempatan malah di peringkat global.Justeru, anak syarikat Menteri Kewangan diperbadankan itu berhasrat mengembangkan produk kewangan terokanya dengan menjalin kerjasama dengan institusi kewangan dan firma kewangan teroka antarabangsa."Setelah 20 tahun penubuhan MDV, sudah tiba masa MDV mengorak langkah keluar Malaysia menerokai peluang di rantau lain seperti rantau Asia Tenggara itu sendiri termasuk juga Eropah dan Timur Tengah. Dalam konteks kita mencari dana-dana baharu, yang mana kita boleh uruskan bersama dan memberi akses kepada dana-dana ini bukan saja kepada syarikat pemula Malaysia tapi juga syarikat pemula di rantau Asia Tenggara itu sendiri," kata Khairul kepada pemberita RTM pada Majlis Sambutan Aidilfitri MDV hari ini di ibu negara.

(Pengerusi MDV, Khairul Azwan Harun menjelaskan perkara tersebut kepada media pada Majlis Sambutan Aidilfitri MDV hari ini di ibu negara)

Difahamkan, pihak pengurusan MDV katanya telah mengadakan lawatan kerja dan pertemuan bersama rakan strategik berpotensi di Bosnia dan Turki.Sementara itu, MDV turut merancang untuk menganjurkan KL Venture Finance Forum 2022 pada Julai ini sebagai platform membincangkan isu berkaitan kewangan teroka di Malaysia.Sehingga kini, MDV telah menyalurkan lebih RM12 bilion nilai pembiayaan yang memanfaatkan 977 syarikat sejak ditubuhkan pada 2002.


Selangor catat kes tertinggi HFMD setakat 28 Mei - DG Hisham

KUALA LUMPUR, 31 Mei- Sejumlah 65,535 kes HFMD dilaporkan tahun ini untuk tempoh sehingga 21 Mei iaitu peningkatan 27 kali ganda berbanding tempoh sama tahun lalu sebanyak 2,333 kes. Untuk tempoh sehingga 28 Mei, kes tertinggi direkodkan di Selangor dengan 18,525 kes mewakili 28.27% diikuti Kuala Lumpur dan Putrajaya sebanyak 8,088 kes mewakili 12.34%.Perak pula mencatat 5,810 kes, Kelantan 4,095 kes manakala Sabah mencatat sebanyak 4,077 kes. Sebanyak 59,831 kes HFMD atau 91% dilaporkan dalam kalangan kanak-kanak berumur 6 tahun ke bawah dan 4,593 kes atau 7% melibatkan kanak-kanak berumur 7 hingga 12 tahun.Tiga kes dimasukkan ke ICU dengan kes pertama dan kedua mengalami komplikasi radang otak dan disahkan dijangkiti Enterovirus 71 (EV 71). Kes ketiga pula dimasukkan ke ICU selepas pembedahan perut dan telah dipindah ke wad pembedahan biasa untuk pemantauan lanjut.

Sehingga kini, sebanyak 1,505 wabak dilaporkan di Malaysia dengan tiga negeri mencatatkan wabak tertinggi iaitu Kuala Lumpur dan Putrajaya sebanyak 502 wabak mewakili 33.4%.Ini diikuti Selangor dengan 172 wabak bersamaan 11.4% dan Perak sebanyak 168 wabak mewakili 11.2%.Majoriti lokasi penularan wabak berlaku di taska, tadika dan pra-sekolah iaitu 913 wabak diikuti di rumah persendirian dengan 526 wabak dan juga pusat jagaan kanak-kanak sebanyak 51 wabak. Wabak dikira apabila terdapat dua atau lebih kes dalam satu lokaliti dan kes mempunyai kaitan epidemiologi sertaberlaku dalam tempoh inkubasi penyakit HFMD.


Raja Muda Perlis seru warga pendidik hayati tema Hari Guru

KANGAR, 31 Mei- Tema Hari Guru bagi tahun ini iaitu “Guru Tunjang Sekolah Sejahtera” perlu dihayati sepenuhnya oleh semua warga pendidik agar aspirasi pendidikan negara yang menjadi impian seluruh rakyat dapat dicapai. Raja Muda Perlis, Tuanku Syed Faizuddin Putra Jamalullail bertitah agar seluruh warga pendidik perlu terdidik dengan ilmu dan kemahiran insaniah yang tinggi agar mampu menjalankan amanah dan bertanggungjawab terhadap profesion mulia ini. "Guru sebagai insan pendidik diharap dapat memartabatkan pendidikan di landasan yang tinggi dan berkualiti, sesuai dengan pelbagai transformasi dan inovasi semasa, selaras dengan tahap pengetahuan murid-murid yang semakin meningkat dan meluas. "Guru juga perlu mempunyai anjakan paradigma untuk menerima senario baharu dan menyediakan generasi baru bagi menghadapi cabaran pendidikan di peringkat global dan seterusnya berkeupayaan menjadi generasi yang mampu berdiri sama tinggi, duduk sama rendah setanding murid-murid negara lain," titah Tuanku Syed Faizuddin.Demikian titah baginda ketika merasmikan Majlis Sambutan Hari Guru Peringkat Negeri Perlis 2022 di Dewan Warisan Kangar.Sempena sambutan Hari Guru Peringkat Negeri, Datin Noridah Yangman dinobatkan sebagai Tokoh Guru manakala Adzhar Shafie pula diumumkan sebagai Tokoh Kepimpinan Pendidikan.Berangkat sama ialah Raja Puan Muda Perlis,Tuanku Hajah Lailatul Shahreen Akashah Khalil.

(Datin Noridah Yangman dinobatkan sebagai Tokoh Guru menerima anugerah daripada Raja Muda Perlis, Tuanku Syed Faizuddin Putra Jamalullail)